Волгоград Давлат Аграр Университети олимлари совуқ шимолий иқлимга махсус мослаштирилган пахта навини етиштирди. Россиялик селекциячилар Тошкент Аграр олийгоҳи мутахассислари билан ҳамкорликда Волгоградда 15 гектар ерга эккан пахтани университет талабалари ёрдамида теришни бошлади. Лойиҳа ташаббусчиларидан бири Волгоград Давлат Аграр Университети профессори Ойбек Кимсанбоев ўз режалари билан ўртоқлашар экан, Россия пахта ишлаб чиқариш соҳасида яқин келажакда Ўзбекистон билан рақобат қила олмаслигини Озодликка гапирди.\nВолгоград Давлат Аграр Университетининг бир гуруҳ талабалари Волгограднинг Горная Поляна туманига пахта теримига жўнатилди.\n“Гап шундаки, уруғчилик ва селекция бўйича бўлажак мутахассислар университетнинг 15 гектар тажриба далаларига экилган янги совуққа чидамли пахта нави ҳосилини йиғишга келган”, дейди Озодликка бу ҳақда гапирган Волгоград аграр университетининг “Боғдорчилик, селекция ва уруғчилик” кафедраси профессори, қишлоқ хўжалик фанлари доктори Ойбек Кимсанбоев.\nУ буни ўзбек ва рус олимларининг узоқ йиллар давомида олиб борган ҳамкорлиги натижаси эканини таъкидлади.\n- Аслида Россия империясининг жанубий вилоятлари – Херсон, Одесса, Астрахан, Колмиқистон, Волгоград (ўша пайтда Царицино)да пахта экиб келинган. Совет Иттифоқи тузилганидан кейин пахтани секин-аста Марказий Осиёга кўчиришган - Россия текстил саноати учун хом-ашё етиштирадиган ҳудудлар ташкил этилган. Иттифоқ парчаланиши ортидан хом-ашё етиштирадиган давлатлар мустақил бўлиб кетган, Россия текстил комбинатлари қийин аҳволда қолган. Рус олимлари ўтган 24 йил ичида селекция соҳасида ишлаб келишган, аммо натижалар деярли бўлмаган. 2006 йилда Волгоград Аграр университети Тошкент Аграр университетидан шу йўналишда ёрдам сўраган.Селекция жараёнида бизнинг асосий мақсадларимиз ҳам белгиланди: пахта етиштиришнинг энг шимолий нуқтасини аниқлаш, шу ҳудудда совуққа чидамли навини яратиш ҳамда келажакда уни ишлаб чиқаришга таклиф қилиш, деди профессор Кимсанбоев.\nОлимнинг фикрича, сўнгги 10 йиллик изланишлар жараёнида икки университет мутахассислари 20-30-га яқин янги лойиҳаларни яратган, аммо юқорида зикр этилган мақсадларгина асосий деб ажратилган.\nВолгоградда ўзбек пхтаси етиштирилди\nУ Горная Поляна далаларида 2015 йилда ўзоқ йиллик селекция давомида ажратиб олинган навлардан бири ишлаб чиқариш синовларидан ўтказилаётганини маълум қилди. Волгоград университети вакили сўзларича, экилган майдондаги пахтанинг ҳосилдорлиги ҳар бир гектардан 25-30 центнерни ташкил этди.\nОйбек Кимсанбоев янги етиштирилган пахта ўта тез муддатда етилиши ва 4 типдаги толага, яъни ҳар бир тола узунлиги экспертлар томонидан 37-38 микронейрга эга эканини очиқлади.\nУ ҳукумат аввалига бу тажрибага шубҳа билан қараганини, кейинчалик натижалар пайдо бўла бошлаганидан кейин катта қизиқиш билдира бошлаганини айтди:\n- 24 йилдан бери ҳеч қандай натижа бўлмаганидан кейин Россия ҳукумати бу тажрибаларга скептик тарзда қараган. Натижа пайдо бўлганидан кейин Россиянинг ўзидан жуда кўплаб олимлар келиб, механизация, мелиорация, деҳқончилик масалаларини бирга ўрганишни таклиф этяпти, қизиқиш жуда катта! Лекин объектив гапириш керак... Шимолнинг ўзига яраша қийинчиликлари бор. Суғориш масаласи жуда оғир – демак биз чанқоқликка чидамли нав етиштиришимиз керак. Шу билан бирга тола сифати юқори бўлиши шарт, биз келажакда ички бозор талабларини қондиришни мақсад қилиб қўйдик. Бу навга кўплаб олимлар меҳнати сингган, - деди Ойбек Кимсанбоев.\nСелекциячи олим ҳозирда янги навга берилиши керак бўлган ном устида ҳам бош қотирилаётганини кулиб гапиради.\nОлимнинг фикрича, ҳозирча ПГСХ-1 (“Прикладная генетика, семеноводство и генетика хлопчатника”- таҳр.) деб номланаётган совуққа чидамли пахта нави теримига жалб этилган аграр факультети талабалари пахта билан бевосита далада танишишлари керак.\n- Биз бари бир механизация йўлига ўтишни мақсад қилиб қўйганмиз, ҳозирча эса уни қўл билан териш каби Ўзбекистонда қўлланилаётган пахта етиштириш маданиятини қўллашга тўғри келади, буни тан олиш керак. Лекин сифатли тола, талабларга мос тола айнан қўлда терилганидир. Лекин биз Ўзбекистонга рақобат қилувчи ишлаб чиқариш яратишни ўзимизга мақсад қилиб қўйганимиз йўқ. Қолаверса, соғлом рақобатнинг ёмон тарафи йўқ! Яқин келажакда Россия Ўзбекистон билан пахтачилик бўйича рақобат қила олмаслигини мутахассис сифатида гапирмоқчиман, - деди суҳбатдош.\nПрофессор Кимсанбоев жаҳон бозорида сўнгги йилларда табиий пахтага бўлган талаб пасайиб бораётгани, текстил ишлаб чиқарувчи компаниялар синтетик толаларнинг янги ва янги кўринишларини яратишга катта куч ва маблағ сарфлаётганига қарамасдан, пахтанинг янги навларини яратиш фан учун ўта муҳимлигига эътибор қаратди.\nДомла Ойбек Кимсанбоев яқин келажакдаги режалари билан ҳам ўртоқлашди:\n- Ерни кенгайтириш масаласи қўйилган. Агарда келажакда Россия ҳукумати қизиқса лойиҳа давом этади. Биз ўз мақсадларимизга ҳозирча эришдик: ўрта толали пахтанинг шимолий нуқтасини аниқлаб бердик. Энди ишлаб чиқаришга тақдим этиш қолди. 25 ёшда бўлганимда “У қилворамиз! Бу қилворамиз!”, дейишим мумкин эди. Кўрамиз, балким кейинги йил сиз билан бу йўналишда суҳбатлашишга имконият бўлар, балки бошқа йўналишда кетармиз. Мана ҳозир мева-сабзавот экинлари уруғчилигини ривожлантириш масалалари таклиф этиляпти. Хуллас, йўналишлар кўп, - деди “Боғдорчилик, селекция ва уруғчилик” кафедраси профессори, қишлоқ хўжалик фанлари доктори Ойбек Кимсанбоев.\nПрофессор Ойбек Кимсанбоев билан суҳбат.\nЖорий йилнинг апрель ойида Селекция натижаларини синаш ва ҳимоялаш бўйича Россия Федерацияси Давлат комиссиясига Волгоград Аграр университети номидан “пахта етиштириш” бўйича талабнома юборилди.


23 январ 2022, Тошкент вақти: 04:08\nТошкентдаги ҳайит дастурхони\nРамазон ҳайити куни Тошкент ва Фарғона водийсидаги шаҳарларда хонадонларда “Ҳайит саломи” маросимлари бўлди. Бу каби маросимлар 2012 йилда Тошкент шаҳар Халқ депутатлари кенгаши қарори билан тақиқланган эди. Ҳатто, маҳалла фаоллари байрам арафасида янги келин тушган хонадонларга кириб, "Ҳайит салом" ўтказмаслик ҳақида тилхат йиғарди.\nОзодлик суҳбатлашган тошкентликлар ортиқча дабдабозлик сифатида қораланиб, 2012 йилдан тақиқланган «Ҳайит салом» маҳаллаларда алоҳида кўтаринкилик билан кенг нишонланаётганини айтмоқда.\nЯқинда келин туширган тошкентлик қайнона Дилфуза опага кўра, ўтган йилларда маҳалла қўмиталари бу тадбирни ўтказмаслик ҳақида тилхат олишганди.\n- Ўтган йилларда бекитиб қилганмиз. Маҳалладан келиб «Ҳайит салом» қилмайсан, деб тилхат ҳам олиб кетишган. Бугун, худога шукур, оëқ-қўлимизни узатиб, орзу-ҳавас қилиб, «Ҳайит салом»лар қилдик. "Келин кўрди" ва "Келин саломлар" куни кеча пайдо бўлган одатларимизмас. Бу ота-боболаримиздан қолган гўзал урф-одатлар. Келинлар ўз латофати ва пазандалигини намойиш қиладиган кўрик танлов бу, - дейди яқинда келин туширган тошкентлик қайнона.\n2012 йилнинг апрел ойида Тошкент шаҳар Халқ депутатлари кенгаши “Тўй-ҳашамлар, оилавий тантаналар, маърака ва маросимлар, марҳумлар хотираларига бағишланган тадбирлар ўтказилишини тартибга солиш тўғрисида” қарор қабул қилган эди. Қарор ортидан ҳар йили маҳалла оқсоқоллари ҳайит арафасида янги келин туширган хонадонларга бориб, "Ҳайит салом" ўтказмаслик борасида тайинлаб келишган.\nЛекин, қатъий чекловларга қарамасдан, Озодлик Тошкентнинг айрим маҳаллаларида ўтган ҳайитларда “Келин салом”лар яширинча ўтказилганини ëзганди.\nОзодлик суҳбатлашган Тошкентнинг Шайхонтоҳур туманидаги Ёқуб Зиёев маҳалласида яшайдиган кўп фарзандли она Қутби опа Маҳкамовага кўра, бу сафарги ҳайит олдидан ҳеч ким келиб огоҳлантирмаган:\n- Бу йил ҳеч ким келиб фалон қил¸ фалон қилма демади. Ўтган йиллари келин-куëвлар ҳайит куни кинога борсин, театрга тушсин, деб зўрлашлар бўлувди. Энди бу нарса тўғри кемайди бизга. Чиллалик келин уйда ўтирсин. Жуда унақа оширвормасдан чиройли қилиб, "Ҳайит чойи" берилгани маъқул¸ - дейди Қутби опа.\nТоғора кўтарган аëллар\nКамтарга камол ëки эконом класс "Ҳайит салом"\nЯқинда келин туширган тошкентлик қайнона Дилфуза опа дабдабасиз "Ҳайит салом" қилганини айтади:\n- Қудам бир хил ўлчамдаги 12та тоғора юборди. Устига ўралган дастурхонлар ҳам лўлини иштонидек, ҳар хил эмас. Ҳаммаси бир хил, новвот рангда дид билан устига зар тикилган дастурхон. Безатиғлик хонтахтани ҳам икки этаж қилмадик, кўз-кўз қилиб. Дастурхондаги тарелкалар ҳам бир хилда. Четига зар тортилган, ичига гулдаста туширилган қора фарфор. Қошиқ-вилкалар эса Туркиянинг "Рояль" фирмасиники, тоза мол. Ўғлимга (куëв) бош-оëқ сарпо келди. Италияда ишланган тоза чармли туфли. Бировлар туфлини ичига юз долларлик пул солади, баракали бўлсин деб. Биз буни қилмадик, бунақа бачкана одатга қаршимиз. Кейин костюм-шим ва рубашка. Бўлди. Қўшнимизга, масалан, соат ва IPhone телефон ҳам сарпода келган. Биз буни қилмадик. Камтарга камол, - дейди қайнона Дилфуза опа.\n"Ҳайит салом" - қиз чиқарганлар учун ўлпон\n"Ҳайит салом"лардаги ортиқча ҳашаматни ўз интермедияларида 40 йилдан бери танқид қилиб келаëтган кулги устаси Шерқўзи Ғозиев бу тадбирни чеклаш тарафдори.\nАйни пайтда, санъаткор Тошкент шаҳар Халқ депутатлари кенгашининг бу тўғрисидаги қарори бекор қилинмаганини ҳам таъкидлади:\n- Бу қарор ҳали ҳам кучда турибди. Маҳалла фаоллари бу қарорни яна бир ўқиб¸ қудасига ўлпон соладиганларни тергасин! Юрагидан бир қисмини юлиб берди, яна нима қилиш керак? Қуданинг қизини ҳам узатиб бериш керакми? Қиз чиқарганга қириқ йил тегма, деган мақолга икки юз фоиз қўшиламан. Ўзбекчиликда бундай масалаларни ечиш жуда қийин бўларкан. Бунинг учун кўпчилик харакат қилиш керак экан - дейди таниқли санъаткор.\nЯна бир таниқли театр ва кино артисти Рашид Шадат ҳам “Ҳайит салом” танқидчиларидан биридир.\n- Исрофгарчилик бу. Жуда ошириб юборишган шу кунларда. Мусобақага айланиб кетган. Бу ерда қилсин-қилмасин, деган гап йўқ. Ўзига яраша камтаринлик билан қилса бўладику?! Қани эди, шунга кетган пулнинг ярмини болалар уйига ëки қариялар уйига эҳсон қилса, бундан катта савоб борми?! дейди Рашид Шадат.\nОзодлик суҳбатлашган тошкентлик қайнона Гули Икромова "Ҳайит салом"га кетадиган пул фарзандлар камоли учун сарфланса, маъқул бўлади, деб ҳисоблайди:\n- Мен қаршиман бунга. Мениям иккита келиним бор. Улар бахтли яшаса шу етади менга. Бу ўз умрини яшаб бўлган одат: У ёқдан тоғора олиб келсангиз, бу ёқдан тоғора келса. Бу бўлмаган нарса. Кун иссиқ. Йўлда келгунча тоғорадаги овқатлар бузилиши мумкин¸ - дейди суҳбатдош.\nТошкентнинг “Камолон” маҳалласида яшашини айтган Дилбар Усмонова Озодлик мухбири билан суҳбатда “Ҳайит салом" қиз чиқарганлар учун ўлпон”, дея таъкидлади.\n- Муҳайë қизим бир ҳафталик келин бўлган пайтида Қурбон ҳайити бўлди. Ўзи қарзга ботган эдик. Яна қарз қилиб, элнинг расмини қилиб уй ясатдик, дастурхон безатдик. Битта овқат қилдик¸ ширинликларни ҳам озроқ пиширдик. Кейин шуни ортидан қудам билан сан-манга ҳам бордик. Бир кунлик ҳайит учун мени шарманда қилди, деб мендан аразлади, ўртага совуқчилик тушди. Шундан бери биров "Ҳайит салом" қилса, ичим титраб туради дейди¸ - суҳбатдош.\n"Ҳайит салом" - либос ва гастрономия кўргазмаси\nЎзбекистонлик санъатшунос Акмал Ризаев "Ҳайит салом" тадбирини субмаданият, деб атади:\n- Бу ўзига хос театр ëки санъат перформенси. Агар буни оддийлаштирсангиз, тароват йўқолади. Маҳалладагилар келинни интерьери ва гастрономияси ҳамда кулинариясини томоша қилишади. Безатилган стол эса санъатдаги барокко услубини эслатади. Айниқса, ҳозир банан, киви ва ананас каби тропик мевалардан бўлган улкан ваза хонтахта ўртасида туриши урф бўлган. Дастурхон эса изобилие (тўкин-сочинлик) намунаси каби. Парча ва ҳарир либослардаги келиннинг қўлини кўксига қўйиб чой қуйиш саҳнаси, кийим алмаштириши - буларнинг ҳаммаси шаҳарлик ўзбекларга хос субмаданиятдир. Буни ижобий ëки салбий, демасдан қандай бўлса, шундай қабул қилиш керак. Тақиқланишига эса умуман қаршиман. Одамлар ўзлари топган пулни қандай хоҳласа, шундай сарф қилиш эркига эга, - дейди санъатшунос.\n"Ҳайит саломи" ëки олтин суви юритилган тоғора\nТошкент шаҳри ва вилоятида Рамазон ва Қурбон ҳайитларида янги тушган келинлар "Ҳайит саломи" бериш анъанаси шаклланган.\nАнъанага кўра, янги келинлар Рамазон ҳайитида уч кун, Қурбон ҳайитда эса бир кун дастурхон безаб меҳмон кутишади. Келинлар маҳалла-куйда яшовчи хотин-қизлар, болалар, қариндошларга "Келин салом" қилиб, уларни меҳмон қилади.\n"Ҳайит салом"ни чеклаш ҳақида қарор чиққан 2012 йилга қадар қуда тараф ҳайитда 40та тоғорада пишириқ юбориш одати шаклланган эди.\nБу йил Тошкентда "Ҳайит салом" учун бир неча юз АҚШ долларидан 13 минг долларгача ҳаражат қилинаётгани ҳақида маълумот бор.\n"Бу тадбир учун олтин қопламали (сусалное золото) тоғоралардан бир нечтасини ижарага олиш нархи эса 100 доллардан бошланади", дейди Ўзбекистонлик санъатшунос Акмал Ризаев.


Иброҳимович Европанинг бешта етакчи лигаси футболчилари орасида биринчи бўлиб чемпионатда 30 та тўп киритди\n11:38 / 03.04.2016\nПарижнинг "ПСЖ" клуби ҳужумчиси Златан Иброҳимович Франция чемпионатининг 32-турида "Ницца"га қарши учрашувда ўз ҳисобига хет-трик ёзиб қўйди. Учрашув 4:1 ҳисоби билан парижликлар фойдасига ҳал бўлди.\nФутболчи учрашувда Франциянинг жорий чемпионатидаги 30-тўпини киритди ва шу тариқа Европанинг бешта етакчи лигасида (Англия, Испания, Франция, Германия, Италия чемпионатлари) тўп сурувчи футболчилар орасида жорий мавсумда биринчи бўлиб бу кўрсаткичга эришди.\nЧемпионат тугашига 6 тур қолганда Ибра бир мавсум давомида Лига 1 да урган тўплари миқдори бўйича ўзининг шахсий рекордини такрорлади. Бироқ Иброҳимовичда бу рекордни янгилашга ҳали имкон бор: у 2012/13 йиллардаги мавсумда рақиблар дарвозаларини 30 марта ишғол қилишга муваффақ бўлганди.


Ўзбекистонлик қори Халқаро Қуръон мусобақасида иштирок этади - Халқ сўзи\nЎзбекистонлик қори Халқаро Қуръон мусобақасида иштирок этади\n13:58 21 Сентябр 2018 Жамият\nЙўлдошбек қори Нуриддинов Мадина шаҳридаги Масжидун Набавийда Қуръон ҳифзи, тиловати ва тафсири йўналишларида халқаро мусобақада қатнашиб, Ўзбекистон шарафини ҳимоя қилади.\nБу ҳақда Azon.uz хабар бермоқда. Тошкент ислом институти 4-курс талабаси Йўлдошбек қори Нуриддинов “Ўзбекистон Қуръон мусобақаси-2018”нинг “Олий мукофот” соҳиби ҳисобланади.\nСаудия расмий ОАВ берган маълумотга кўра, Қуръон ҳифзи, тиловати ва тафсири йўналишлари бўйича қирол Абдул Азиз танлови 26 муҳаррамда (6 октябрь) бошланиб, сафар ойининг биринчи кунигача (11 октябрь) давом этади. Унда 82 давлатдан 115 киши иштирок этади.\nУшбу мусобақа Муҳаммад (с.а.в.)нинг масжидларида 40 йилдан бери илк бор ўтказилмоқда.\n#Йўлдошбек қори Нуриддинов\n#Халқро Қуръон мусобақаси


Ҳаким Сатторий. Тарихни зар, ўзни заргар билсалар... - www.ziyouz.uz\nБош саҳифа Илм ва фанТарихҲаким Сатторий. Тарихни зар, ўзни заргар билсалар…\nЧоп этилган 06.04.2016 11.01.2017 МуаллифZiyouz.uz\nБир ҳақиқат кишини мамнун этади: бугунга келиб аҳолининг барча қатламларида довруқли ўтмишимизга қизиқиш ҳар қачонгидан кучайди. Олимлар ва ижодкорлар тарихий мавзуларда самарали қалам тебратаяптилар. Соҳибқирон Амир Темур ва Темурийлар даври, айниқса, кенг ўрганилмоқда. Бу, бир томондан, яхши, албатта. Иккинчи томондан, масалага юзаки ёндашув айрим ҳолларда англашилмовчиликларга сабаб бўлмоқда.\n“Дунё ва давр” деган газетанинг 2012 йил 27 сентябр сонида муаллиф Бахтиёр Исҳоқовнинг “Сарбаланд Соҳибқироннинг соҳир сабоқлари” давомли мақоласига кўзим тушиб қолди. Бу ўринда, аввало, сарлавҳанинг ўта ғализ эканини таъкидлаш жоиз: ундаги “сарбаланд”, “соҳир” сўзлари ташиган маънолар мақсадга хизмат қилмайди. Энди эса мақолада келтирилган мана бу фикрга эътибор беринг: “… у мавжуд анъанага кўра, аввал, Суюрғатмишни (1370-1388),сўнгра унинг ўғли Султон Маҳмудни (1388-1402) расмий хон қилиб кўтариб, ҳатто умрининг охиригача улар номидан ёрлиқлар чиқартирган, пул зарб эттирган”. Ҳолбуки, тарихий манбаларнинг гувоҳлик беришича, 1401 йил январ ойида Дамашқ шаҳри эгалланади, 17 январ куни шаҳардаги энг катта жомеъ масжидидаги намозда Соҳибқирон номи хутбага қўшиб ўқилади. Ва шу ерда биринчи марта Соҳибқирон номига юз, эллик ва ўн мисқоллик тангалар зарб қилинади, бу ҳақда фатҳномалар битилиб, Эрону Туронга чопар билан жўнатилади. Аллақачон кўпчиликка маълум бўлган бу далилни жамоатчиликка эндиликда нотўғри тақдим этиш ярашмайди, албатта.\nҲар қандай мавзуда қалам тебратганда ҳам унга доир мавжуд (энг камида энг муҳим) маълумотларни билиш талаб қилинади, билъакс, “кашф қилинган велосипедни қайта кашф қилиш”дан наф йўқ. Ҳолбуки, бугунги кунда мустақиллик йилларида тасдиғини топган тўғри далилларни чалкаштириш эмас, шунгача хато, баъзан тескари талқин қилинган тарихий адолатни тиклаш вазифаси кун тартибида турибди. Бундай ўринлар эса талайгина. Олайлик, Темурий шаҳзодалар ва маликалар таржимаи ҳоли, уларнинг фаолияти билан боғлиқ далиллар аралашиб кетган. Бунинг бир қанча сабаблари бор. Айниқса, шаҳзодалар исмининг бир хиллиги улар фаолиятини ёритишда муаллифлар учун муаммолар туғдираётир. Мисол учун Темурийлар хонадонида фарзанд туғилса, миллий удумимизга кўра, уларга катта боболари, момоларининг исми берилаверган. Шу туфайли “Муҳаммад” нисбати қўшилган ўттизга яқин шаҳзода, шунингдек, Муҳаммад Султон (6 нафар), Умаршайх, Умар (5 нафар), Муҳаммад Жаҳонгир, Жаҳонгир (4 нафар), Султон Муҳаммад (4 нафар), Аҳмад, Аҳмадшоҳ (4 нафар), Абубакр (3 нафар), икки нафардан исм қўйилган Абдулло, Бекабегим, Бойсунғур, Бойқаро, Зайнабсултонбегим, Искандар, Мироншоҳ, Сайди Аҳмад, Халил Султон, Шоҳруҳ номлари уларнинг фаолиятларини ёритишга жаҳд қилган кўплаб тадқиқотчиларнинг бошини қотиргани шубҳасиз.\nКўпчилик Амир Темурнинг ўғли Умаршайх билан Бобур Мирзонинг отаси, Абусаид Мирзонинг ўғли Умаршайхни чалкаштириб юборади. “Бобурнома”да муаллиф Андижонда ўн йилдан зиёд ҳокимлик қилган биринчи Умаршайхни ҳурмат билан “Улуғ Умаршайх” деб атайди ва падари бузруквори ҳақида гапириб, “Амир Темурдан кейин Самарқанд ва Ҳирот тахтини бирлаштира олган ягона Темурий ҳукмдор,” бобоси Абусаидни эса “Ўз ҳаракатларида бобокалони Амир Темурга тақлид қиларди ва шунинг учун Фарғона тахтини Умаршайх исмли ўғлига нисор этди“, деб ёзади.\nТахт эгалиги – ҳукмдорликдан ташқари илм-фан, адабиёт-санъатнинг турли соҳаларида ном таратган Темурийлар сафида шоирликда даврининг йирик вакили даражасига кўтарилган Сайди Аҳмаднинг номи алоҳида қайд этилади. У кўплаб ғазаллар, Хоразмийнинг дунёвий адабиётнинг гўзал намунаси ҳисобланган “Муҳаббатнома” достони руҳида “Таашшуқнома” асарини яратган. Темурийлар сафида эса Умаршайх Мирзонинг бешинчи ўғли (ҳаёт йиллари – 1391 — 1429) ва Мироншоҳ Мирзонинг еттинчи ўғли (яшаган йиллари ҳақида маълумот сақланмаган) Сайди Аҳмад номи билан аталган. “Таашшуқнома” достони манбаларда 1435-1936 йилларда яратилгани ва у Шоҳрух Мирзога бағишлангани айтилади. Демак, достон иккинчи Сайди Аҳмадга тегишли бўлиб чиқади.\nТаъкидлаш жоизки, “Темур тузуклари“нинг Юртбошимиз Ислом Каримов сўзбошиси билан нашр этилгани маънавий ҳаётимизда муҳим воқеа бўлди. Маълумки, бу асар дастлаб туркийча ёзилган, кейинчалик форсчага таржима қилинган. Бу ҳақда араб олими Мазҳар Шиҳабнинг халқаро даражадаги фан доктори илмий унвонини олиш учун тақдим этган, Ливандаги Қуддийс Юсуф университети томонидан ўқув қўлланмаси сифатида тавсия қилинган “Темур” фундаментал тадқиқотида шундай гувоҳлик берилади: “Тузуклар”нинг муқаддимасида “Амир Темурнинг “Ушбу эсдаликларимни аждодларимдан содир бўлаётган амр ила туркий чиғатой тилида китобат этдим” деган сўзлари битилган”. (Убайдулла Уватов. Соҳибқирон араб тарихчилари нигоҳида. 132-бет). Афсуски, бу нусха топилгани йўқ, жамоатчилик эса Яман ҳокими Жаъфар Пошо кутубхонасида қўлга критилган форсча нусхадан қилинган таржималар билан таниш. Ҳозирча “Тузуклар”нинг жаҳон тилларидаги биринчи таржималари инглиз (1830), француз (1787), рус (1894), урду (1855) да турли даражада амалга оширилган ва бу жараён давом этмоқда.\nУ бир неча марта ўзбек тилига ўгирилди. Бу юмуш дастлаб 1858 йилда Хивада, шу йилларда Қўқонда амалга оширилган. Кейинчалик Алихон тўра Соғуний таржимаси юзага келди ва матн шарқшунос Ҳабибулло Кароматов томонидан мукаммаллашттирилди ва китоб ҳолига келтирилиб, 1991 йилда нашр этилди(1). Бу саъй-ҳаракатлар давом эттирилиб, яна бир неча марта, жумладан, 1996 йилда (2) (инглизча ва французча матн билан) биргаликда (иккала нашрда ҳам сўзбоши ва изоҳлар муаллифи академик Бўрибой Аҳмедов) ҳамда 2011 йилда (3) (масъул муҳаррир профессор Ашраф Аҳмедов) китобхонларга тақдим этилди. Ана шу нашрлар қиёсланганда, жамоатчилик эътиборига ҳавола қилишга арзийдиган баъзи мулоҳазалар пайдо бўладики, уларнинг илмий таҳлили кейинги нашрларда амалий аҳамият касб этиши шубҳасиз. Хусусан, услубий ва изоҳлардаги хилма-хилликлар ҳали бу борада изланишлар изчил давом этиши, “Темур тузуклари”нинг танқидий матнини тайёрлаш лозимлигини кўрсатади. Зеро, бу табиий ҳолат, негаки, мазкур улкан меросни чинакамига ўрганиш энди бошланди.\nМустақиллигимиз арафасида ёруғлик юзини кўрган “Темур тузуклари”нинг биринчи нашри маънавий дунёмизда катта воқеа бўлганди, чунки бир пайтлар ундан парчалар эълон қилишга жаҳд қилган “Гулистон” журнали бошига тушган шўришларни кўпчилик билади. Ўша нашрга ёзилган сўзбошидан ҳали шубҳалар бутунлай тарқамаганини, қолаверса, масалага муносабат тамоман шаклланиб улгурмаганини сезиб олиш қийин эмас. Истиқлолнинг зафарли одимлари халқимиз аъмолини узил-кесил тасдиқлаганидек, тафаккурдаги ғуборлар ҳам тозараниб борди. Бу ҳолни учала нашрни чоғиштириб, ишонч ҳосил қилиш мумкин. Бу ўринда фақат юзага келган хилма-хиллик ва қайси шакл илмий-тарихийликка яқинлиги юзасидан мулоҳазалар изҳор қилинади.\nБўлимларни “Мақола” ўрнига “Китоб” деб ўзгартирилишини асарнинг мавқеини эътироф этувчи адолатли муносабат тарзида баҳолаш мумкин. Шунингдек, “Тадбирлар ва кенгашлар” сарлавҳасини “Кенгашлар ва тадбирлар” тарзида берилиши ҳам мантиқан ўзини оқлайди: кўлам жиҳатдан кенгашлар мамлакат ҳаётида бир киши ёки гувоҳлар томонидан қўлланилувчи тадбирлардан салмоқли, унинг биринчи қайд этилиши бутунлай ўринли. “Сипоҳий ”ўрнига туркийча “аскар”нинг қўлланиши ҳам маъқул.\nФорсчадан ўгирилганда маълум сўзнинг қатор муқобиллари мавжуд бўлади ва уларнинг қайси бири тўғрилиги контекстда аниқланади. Баъзан “бошбилмоқ”, кейинги сафар эса “ош балмоқ” сўзлари ишлатилган ва унга “атала” тарзида изоҳ берилган. Қайси бири тўғри – барибир бир тўхтамга келиш керак. Юртимиз жанубий туманларида унни ёғда қовуриб, сув аралаштириб тайёрланадиган “булмоқ” деган овқат бор. Балки бу ўшадир. Шунингдек, “давлатим корхонасининг ўн икки ойи” деб таржима қилинган. “Ой” ўрнида “устун” сўзи ишлатилса, мантиқлироқ бўлармиди? Ёки “Тажрибали бир киши минглаб одамга иш буюради” дейилади. “Иш буюриш”да кишининг қобилиятлари тўла намоён бўлмайди, ҳолбуки, бу иборани “сафарбар қилади”, “таъминлайди”, “бошқаради” тарзида ифодаланса, мақсадга мувофиқ бўларди. Ёки “Қуръон устида қасам ичди”дан “Қуръон тутиб қасам ичди”, дейиш тўғрироқ.\n“Тузуклар”да Соҳибқирон таржимаи ҳолига доир кўплаб далиллар келтирилган ва улар манбалар асосида тўғри изоҳланган. Фақат икки ўринга диққат қаратиш лозим бўлади. Асарда “Отланиб, Амир Кулолнинг ҳузурларига бордим”, дейилади. Бу ерда тилга олинган Амир Кулол тарихий шахс бўлиб, у зотни Шамсиддин Кулол билан чалкаштирмаслик лозим. Саййид Амир Кулол (1281-1370) Бухоро яқинидаги Сухори қишлоғида яшаган, қабри ҳам шу ерда. Ул зот Темурийлар хонадонининг пири Шамсиддин Кулолга, шунингдек, машҳур шайх Баҳоуддин Нақшбандга ҳам устозлик қилган. Озодлик орзу-умидида чарх уриб юрган ёш Темурбек шу зотнинг ҳузурига боради. Бу далил нашрларда турлича, баъзан бутунлай хато шарҳланган.\nҚарши қалъасини эгаллаш асносида (1367 йил) амир Ҳусайн ва амир Мусони чалғитиб Хуросонга эмас, Мовароуннаҳрга юрилади. “Тузуклар”да “Ширкент аталмиш ерга етдим ва ўша ерда бир кеча-кундуз тўхтаб, яна йўлга тушиб, Қарши қалъасидан бир фарсанг (6-7 километр) масофага келиб тушдим”, дейилади. Эътиборлиси, кўплаб нашрларда, ҳеч иккиланмай, “Ширкент Қарши туманининг ҳозирги маркази Бешкент” тарзида шарҳланади. Ҳақиқатан, туман маркази Бешкент Қаршига яқин йирик аҳоли манзилгоҳларидан бири. Бироқ Бешкентнинг жанубий-ғарб томонида айнан Ширкент қишлоғи ҳам бор-да. У ҳозирги Қовчин қишлоқ фуқаролар йиғини таркибида бўлиб, Бешкентдан бутунлай фарқ қилади. Бизнингча, бу икки масканни фарқламаслик ҳам тўғри эмас.\nАлбатта, кейинги нашрларда олдинги хатолар бартараф этиб борилиши табиий. Шу жиҳатдан яна икки мисол келтирамиз. “Сипоҳийлардан чиққан баҳодирлар, довюракларга махсус фахрли ўтоға, камар ва таркаш тақдим этиб, мартабаларини кўтардим”, деган гапдаги “таркаш” кейинроқ “ўқдон” тарзида ўзгартирилган. “Ўтоға”га “бош кийимга тақиладиган, укпар ва қимматбаҳо тошлар билан безатилган зийнатли белги, мансаб ва мартаба рамзи”, деган тушунтириш берилади. Охирги нашрда эса “ўтоға” сўзи “ўтоғ” деб ўзгартирилади, унга “яъни, ўтов, бу ерда махсус жиҳозланган ўтов назарда тутилади” қабилида шарҳ берилади. Агар “ўтоға” (яъни, какарда) билан “ўтов” (турар жой) ўртасидаги фарқни назарда тутсак ва Соҳибқирон давлат тутумида ҳар доим қатъий меъёрлар амал қилганини ҳисобга олсак, бу икки хил шарҳ алоҳида изоҳланиши лозим эди. Чунки ўтов тақдим этиш ҳам ўша давр ҳаётида учраган. Масалан, Амир Темур томонидан Елдирим Боязидга султонларга хос оқ ўтов тақдим этилганди.\nВазирлар салтанат саройининг ишончли ва эътиборли кишилари бўлиб, уларга жазо белгилашда ўта даражада эҳтиёт бўлиш алоҳида тайинланади. Хусусан, уларга қарши хабар берувчиларнинг даъволари “рост-ёлғонлигини маҳак тошига уриб, текшириб кўрсинлар”, дея таъкидланади. Бир нашрда эса бу гап “даъволарининг рост-ёлғонлигини синчковлик билан синаб кўрсинлар”, тарзида жўнгина ифодаланади. Соҳибқирон маҳак тоши (“кумуш ва олтиннинг тозалигини аниқлаб берадиган қора тусли тош” деб изоҳланган) орқали жазо тайинлашда яна бир бўғин – қарор чиқарувчи маҳкамани таклиф этаяпти. Бундай тизим айбсизлик призумпциясини таъминлашда асқотишини юристлар яхши билади. Моҳиятни тўла тушунмасдан қилинган таҳрир орқали эса ҳуқуқ илмидаги яна бир эҳтиёт чораси олиб ташланаяпти.\nХудди шундай, урушдан юз ўгириб қочган сипоҳийлар ҳақида айтилган “даргоҳимга киритмасинлар (сўзма-сўз – унга “кўриниш” бермасинлар)” ёки “илтифотимиздан маҳрум этсинлар” категорияларининг қай бири ўша давр давлат тизими учун хослигини ҳам аниқлаш лозим бўлади. Негаки, айнан бир жазо тури таржимада икки хил берилган ва уларга юкланган интизомий мажбурият ҳам икки хил.\nХуллас, бу мероснинг беназирлиги шундаки, ундаги ҳар бир белги, ишора теран мазмунга эга ва муомала қилганда ана шу юксак мавқе эътиборда турмоғи шарт. Ўз сирларини очаётган улкан бойлик – халқимиз тарихини тадқиқ қилганда ватанпарварлик ва миллатсеварлик туйғуси билан теран илмийлик талаби ҳамоҳанг бўлиши лозимга ўхшайди.\n← Аввалги Аввалги Сюгоро Ямамото. Қуриган дарахт (ҳикоя)\nКейинги → Кейинги: Шукуржон Валиев. Мозийдан зиё (1990)


Ёқутистонда мигрантларга қарши норозилик акциялари бўлиб ўтмоқда. Ўзбекистонда фавқулодда ишчи гуруҳ тузилди\nРоссия ОАВда Марказий Осиёдан келган меҳнат мигрантларига қарши Саха Республикасида митинглар бўлиб ўтаётгани ҳақида маълумот тарқалди. Бунга зўрлаш ҳолати сабаб бўлган, Россия Федерацияси Тергов қўмитаси унда Қирғизистондан келган мигрантни айблади.\nУшбу ҳодиса юзасидан Ўзбекистон Республикаси Бандлик ва меҳнат муносабатлари вазирлигида фавқулодда ишчи гуруҳи тузилди.\nБугунги кунга келиб Саха Республикасида, олинган маълумотларга кўра, Ўзбекистоннинг 11 250 нафар фуқароси меҳнат фаолиятини олиб бормоқда. Вазирлик ходимлари Ёқутистондаги ўзбек диаспорасининг вакили Тошпўлат Ёдгоров билан боғланишди. Тақдим этилган маълумотга қараганда, бугунги кунда вазият ўта кескин эмас, ўзбекистонликлар ҳаёти ва соғлиғига ҳеч қандай хавф йўқ. Шунга қарамай, диаспора вакили эҳтиёткорликни йўқотмасликка ва эҳтиёж бўлмаган пайтда одамлар кўп тўпланувчи жойларга бормасликка чақирган.\nШунингдек, вазият Ўзбекистон Республикаси Бандлик ва меҳнат муносабатлари вазирлиги ҳузуридаги Ташқи миграция агентлигининг Россия Федерациясидаги вакили назорати остида. Унинг хабарига кўра, Саха Республикасида вазият барқарорлашган.\nСаха Республикасида ишлаётган ўзбекистонликларнинг ҳуқуқларини ҳимоя қилиш мақсадида Ўзбекистон Республикаси Бандлик ва меҳнат муносабатлари вазирлиги Москвадаги «қайноқ линия»га - +7 (903) 507-76-67 ёки Тошкент шаҳрига - +998 (71) 200-06-00, мурожаат қилишни сўраган.


Октябр 6, 2017\tСпорт Изоҳ қолдириш 686 Кўрилди\nЯна етти турдан сўнг футбол бўйича Ўзбекистон чемпионати биринчи лигасида иштирок этаётган клублар бу йилги мавсумни якунлайдилар.\nШу боис, айниқса турнир жадвалининг юқори ва қуйи қисмидан жой эгаллаган жамоалар ўртасида ҳар очко учун кураш янада кескинлашди. Термизнинг “Сурхон” клуби аъзолари Фарғонанинг “Ёзёвон лочинлари” жамоаси меҳмони бўлишди. Гарчанд ҳар икки жамоа футболчилари ғалаба қозониш учун ҳаракат қилишган бўлса-да, ўйин охиригача ҳисоб очилмади. Албатта, сафар учрашувида бир очко қўлга киритилгани ҳам термизликлар учун ғалабага тенг. Чунки мавсум охирида олий лигага бериладиган йўлланма учун баъзида бир очко ҳам зарур бўлиб қолади.\nУшбу турда қолган ўйинлар қуйидаги натижа билан тугади: “Цементчи” — “НБУ Осиё” —3:1, “Ўздонжу” — “Янгиер” — 2:2, “Машъал-2” — “Андижон” — 2:3, “Нурафшон” — “Истиқлол” — 1:2, “Норин” — “Насаф-2” — 2:0, “Локомотив” БФК — “Ғаллакор” — 3:2, “Хотира-79” — “Зомин” — 5:2.\nНавбатдаги турда термизликлар Ҳаққулободнинг “Норин” жамоаси меҳмони бўлишади.\nОлдинги Болалар спортига эътибор\nКейинги Илм-фан ишланмалари амалиётга!


«ЖЧ–2018» саралаши: кейинги босқичга чиқа оламизми? – ТАФСИЛОТ\nФутбол 6 comments 6726 марта кўрилган\nКечадан Оcиё чемпионлари лигасининг гуруҳ босқичичи баҳслари бошланди. Айрим жамоалар аллақачон 1-тур учрашувларини ҳам ўтказиб бўлишди. Қитъамизнинг ушбу нуфузли мусобақасида Ўзбекистондан 4 та жамоа иштирок этмоқда. Шу боис юртимиз футбол ишқибозларининг диққат-эътибори мазкур мусобақага қаратилган десак янглишмаймиз.\n“Локомотив” Саудия Арабистонининг гранд жамоаларидан бири — “Ал-Иттиход” билан Тошкентда, “Бунёдкор” эса “Ан-Насср” билан сафарда дуранг ўйнади. Эртага яна икки клубимиз “Пахтакор” ва “Насаф” Саудия Арабистонининг “Ал-Ҳилол” ҳамда “Ал-Аҳли” жамоаларидан очко олишга ҳаракат қилишади. Ушбу баҳсларда ҳамюртларимизга омад ёр бўлишини тилаб қоламиз.\nБундан ташқари, бугун оқшомда, яъни 23 февралдан 24 февралга футбол ишқибозларини яна икки ажойиб футбол спектакли кутиб турибди. Европа чемпионлари лигасининг нимчорак финал баҳслари давом эттирилади. Кеча мухлислар “Ювентус” —“Бавария” (2:2), “Арсенал”—“Барселона” ўртасидаги ажойиб ўйинларнинг шоҳиди бўлишди. Бугун Киевда “Динамо” Манчестернинг “Манчестер Сити” жамоасига қарши майдонга чиқса, “ПСВ Эйндховен” ўз майдонида Мадриднинг “Атлетико”сини қабул қилади. Хуллас, то 17 мартга қадар шиддатли курашларга, ҳаяжонли дақиқаларга бой ажойиб футбол учрашувлари оғушидамиз.\nАммо мени шу тобда на ОЧЛ, на ЕЧЛ баҳслари қизиқтираётгани йўқ. Менинг ташвишим миллий терма жамоамизнинг жаҳон чемпионати саралашидаги иштироки билан боғлиқ. Сабаби роппа-роса 1 ойдан сўнг, яъни 24 март куни Ўзбекистон миллий МТЖ Филиппин, 29 март куни эса Баҳрайн миллий терма жамоалари билан ўйнайди. Ҳар иккали баҳс Тошкентда ўтказилади.\nГарчи “ЖЧ-2018” саралашининг сўнгги кетма-кет 5 ўйинида ғалаба қозонган, Самвел Бабаян терма жамоа бошқарувига келгандан сўнг бирор марта мағлубиятга учрамаган бўлсак-да, олдинда турган учрашувлар биз учун осон кечмаслигини, рақибларимиз ҳам анойи эмаслигини кўпчилигимиз ҳис қилиб турибмиз.\nХавотирли жиҳати шундаки, терма жамоамиз сал қолса ушбу босқичдаёқ мундиал билан хайрлашиши мумкин эди. Бунгача ҳал қилувчи босқичга муаммосиз етиб боришга одатланганимиз “оқ бўрилар”га гуруҳ босқичининг дастлабки ўйинларида анча қийналди. Тўғри, бош жамоамиз кейинчалик ўйинини топиб олган бўлса-да, ЖЧ йўлидаги асосий рақибларга қарши кечадиган шиддатли кураш ҳали олдинда (аввал ўша босқичга етиб бориш керак).\nСаралаш турнирининг 3-босқичига 8 та гуруҳда 1-ўринни эгаллаганлар, шунингдек, энг яхши кўрсаткичга эга 4 та 2-ўрин соҳиблари чиқишида. Ўзбекистон иштирок этаётган “H” гуруҳида 2-ўрин учун кураш аллақачон йўққа чиққан. Сабаби айни пайтда 3-ўринда бораётган Филиппинда 7, Баҳрайнда эса 6 очко бор. Терма жамоамиз олдинданги ҳар икки ўйинда ютқазиб, улар эса навбатдаги баҳсларда 6 очко жамғарган тақдирда ҳам бизга ета олмайди. Демак, 2-ўриндан тушиб кетмаслигимиз аниқ. Эҳтимоллар назариясидан келиб чиқиб, бошқа натижаларни ҳам кўриб чиқсак.\nҲар икки ўйиндаги ғалаба\nАсосий рақибмиз ҳисобида бор-йўғи битта ўйин қолган бўлса, терма жамоамиз яна икки учрашувда майдонга тушади. Мазкур ҳар икки ўйинда эришиладиган ғалаба, шак-шубҳасиз, гуруҳда 1-ўринни олишимизни таъминлайди. Шунда рақибларимизнинг қандай натижа қайд этиши бизни умуман қизиқтирмайди.\nБир ғалаба, бир дуранг\nАйни пайтда гуруҳда 1-ўринда турган КХДР термаси ҳисобида 16, Ўзбекистон МТЖда эса 15 очко бор. Шимолий кореяликлар яна битта ўйинда майдонга тушади: Филиппинга қарши кечадиган бу ўйинда уларнинг ғалаба қозониши эҳтимоли юқори. Вакилларимиз асосий рақибдан фарқли ўлароқ 2 учрашувда тўп суришади. Агар КХДР сўнги ўйинида ғалаба қозонса, биз бир ўйинда ютиб, иккинчисида дуранг ўйнасак, очколаримиз сони тенг бўлиб қолади — 19 тадан. Агар тўплар нисбатимиз яхшироқ бўлса, шу натижа билан ҳам плей-оффга чиқишимиз мумкин. Ҳозиргача рақиблар дарвозасига 18 та гол уриб, 7 та тўп ўтказиб юборганмиз. Шимолий Корея термасининг тўплар нисбати — 12:5. Табиийки, бу вариантни корейслар ҳам кўриб чиқишган ва сўнгги турда Филиппинга қарши имкон қадар голлар ёмғирини ёғдиришга ҳаракат қилишади. Бизникилар ҳам бунга жавоб чорасини кўриб қўйишлари мақсадга мувофиқ.\nАгар КХДР Филиппиндан енгилса, 1 ғалаба ва 1 дуранг гуруҳда сўзсиз биринчи бўлишимизни таъминлайди. Бизда 19 очко бўлади, шимоллик корейсларнинг натижаси (16 очко) ўзгармай қолади. Шунда ҳеч қандай тўплар нисбатини ҳисоблаб ўтирмаймиз.\nБир ғалаба ва бир мағлубият\nҲисобимиздаги очко 18 та бўлади. Навбатдаги босқичга тўғридан-тўғри чиқишш учун КХДР—Филиппин баҳсида Мэнни Пакьяо ватандошларига мухлислик қилишимизга тўғри келади (ушбу баҳсдаги дуранг ёки КХДРнинг мағлубияти бизни кейинги босқичга олиб чиқади). Шу жойда гуруҳимида 2-ўрин учун интриганинг ўлгани қайсидир маънода зараримизга ишлаши мумкин. Зеро, Филиппин 9-турда Ўзбекистон, 10-турда эса КХДР термалари устидан ғалаба қозонган тақдирда ҳам кейинги босқичга чиқа олмайди. Бу эса мазкур учрашувларда уларнинг жон-жаҳди билан ўйнашини сўроқ остида қолдиради. Бу тахминку-я, аммо ҳақиқатга яқин гипотеза.\nБашарти Шимолий Корея термаси ушбу учрашувда ғалаба қозонса, гуруҳда иккинчи ўринда қолиб кетамиз. “ЖЧ-2018” саралашида курашни давом эттириш-эттирмаслигимиз эса бошқа гуруҳлардаги 2-ўринни эгаллайдиганлар тўплайдиган очколарга боғлиқ бўлади. Ҳозирча саралашдаги 8 та гуруҳ ичида энг яхши 2-ўрин эгаларидан бири (Сурия билан бирга, арабларда тўплар нисбати яхшироқ) бўлиб турибмиз.\nГуруҳларда 2-ўринда бораётган жамоаларнинг натижалари\nМТЖ О ТН 2 та ғалаба 1 ғалаба,\n+4 = 19\n+3 = 17*\n+0 = 14*\nҚувайт алоҳида мавзу***\nЎзбекистон 15 18-7 + 6= 21\n*Ушбу жамоалар ичида фақатгина Гонгконг яна 1 та ўйин ўтказади (демак максимум 17 очко тўплаш мумкин). Қолган жамоалар эса яна 2 тадан учрашувда майдонга тушади.\n** «F» гуруҳида қатнашиши кўзда тутилган Индонезия термаси ФИФА томонидан қўйилган тақиқ туфайли саралаш босқичидан дисквалификация қилинган. Шу боис бу гуруҳда 4та жамоа қолган. Натижада 2-ўрин соҳиблари рейтингини тузишда қолган гуруҳларда жамоаларнинг сўнгги ўринни эгаллайдиган иштирокчи билан ўйинлари ҳисобдан чиқариб ташланади.\n***Қувайтнинг ҳисобида эса 3 та ўйин бор (гуруҳ босқичининг 8-туридаги Мьянма—Қувайт учрашуви ўтказилмаган). Лекин Қувайт масаласи ҳозиргача баҳслилигича қолмоқда. Мамлакат футбол ассоциацияси 2015 йилнинг октябрида ФИФА аъзолигидан вақтинча муддатга четлатган. Аммо Қувайт термаси “ЖЧ—2018” саралашидан чиқариб юбориш ҳақида ҳали қарор қабул қилинмаган. Агар у саралашдан чиқиб кетса нима бўлади-ю, қолса нима бўлиши қуйидаги мақолада батафсил ёритиб берилган.\nКейинги ўйинларда бир ғалаба ва бир мағлубият қайд этсак, ҳал қилувчи босқичга чиқиш-чиқмаслигимиз ҳар қандай ҳолатда бошқа гуруҳлардаги вазиятга боғлиқ. Умид қиламизки, футболчиларимиз бизни юрак ҳовучлаб ўйинларни кузатишга, мундиал сари курашни давом эттиришимиз учун бошқаларнинг мағлубиятига илҳақ бўлишга мажбур қилишмайди.\nҲар икки ўйиндаги мағлубият\nУшбу ҳолатда мундиалда иштирок этиш ҳақидаги орзуларимиз яна тўрт йилга орқага сурилади. Бунга шак-шубҳа бўлиши мумкин эмас.\nЮқоридаги ҳисоб-китоблардан мақсад нима: албатта терма жамоамизнинг навбатдаги муҳим ўйинларга муносиб тайёргарлик кўриши, футболчиларимизнинг гуруҳдаги вазиятимизга тўғри баҳо бериб, Филиппин ва Баҳрайнга қарши ўйинларда жон-жаҳди билан ҳаракат қилиши керакликларини уқтиришдан иборат. Ютаяпмиз, ишларимиз беш, Осиёнинг етакчиларидан биримиз ахир, дея хотиржамликка берилиш ярамайди. Менсимаслик қандай оқибатга олиб келишини саралашнинг ушбу босқичи аввалида бошимиздан ўтказдик. Ҳар дақиқа ғанимат. Атиги бир ой қолди. Бир ой-а! Бу кўз юмиб очгулик фурсат. Қимматли вақтни бой бериб, чапак чалию қолмайлик дейман.\nСўзимни панду насиҳат, нималар қилиш, ўйинларга қандай тайёргарлик кўриш ҳақидаги маслаҳатлар билан якунлагим йўқ. Ўйлайманки, терма жамоамиз мутасаддилари ҳам, футболчиларимиз ҳам зиммаларидаги вазифани яхши билишади, масъулиятни чуқур ҳис қилишади. Мен шунчаки уларга вазиятни етказдим холос. Хулоса қилиш ўзларига тан.\nШу ўринда Сизларни бир сўровга таклиф қилиб, фикрларингизни билмоқчиман. Овозингиз кейинги таҳлилларимга асос бўлишини инобатга олиб, ҳиссиётга берилмай, мавжуд вазият, терма жамомизнинг аҳволи, рақибларимизнинг имкониятларидан келиб чиқиб, сўровда қатнашишингизни сўрардим.\nЎзбекистон МТЖ ҳал қилувчи саралаш босқичига чиқишига ишонасизми?\nҲа, шубҳасиз (89%, 566 та овоз)\nБилмадим, 50/50 (8%, 50 та овоз)\nЙўқ (3%, 22 та овоз)\nЖами овозлар: 638 та\nКалит сўзлар: дуранг, жаҳон чемпионати, ЖЧ, мағлубият, мундиал, саралаш, ғалаба\nМузаффар Жавоб бериш\nхисоб китобларингизда камчиликлар бор яхшилаб бир караб чикинг(1 ғалаба ва 1 мағлубият гуруҳда сўзсиз биринчи бўлишимизни таъминлайди. Бизда 19 очко бўлади). кандай килиб бу холатда бизда 18 очко булади\nТўғриланди. «1 дуранг» ўрнига «1 мағлубият» ёзилиб кетган экан. Эътиборингиз ва хайрихоҳлигингиз учун раҳмат!\nBaha Жавоб бериш\nBahrayn bilan o’yin Toshkentda bo’ladi.\nАдашиб кетибман, тўғриладим, раҳмат!\nБахтиёржон Жавоб бериш\nБу боскичдан чикишни йигиларимиз эплашади, лекин олдинда катта катта бурилар турибди ана шуларни енгиш учун бош котириш керак, менимча кейинги боскичга хеч кимга кулок солмайдиган чет эллик мураббий зарур.\nИсматуллаев Мухрииддин Жавоб бериш\nГурухдан чиқишимиз аниқ бизни хеч ким тўхтатиб қололмайди ундан кейинги турларда жамоамизга анча қийин бўлади. Жамоамизни хужумдаги сермахсуллигини ошириш керак, бизни доим бир нарса қийнайди бу хужум чизиғидир, агарда хужум чизиғимизга алохида катта эътибор қаратилса ўйлайманки олдимизга қўйилган мақсад Россия – 2018 ЖЧ га йўл олишимиз мумкин.


«Дунё гўё ақлдан озгандек»: «шведча стратегия» муаллифи карантин ва ниқоб тақишга қарши чиқди - Zamin.uz\n21:12 / 24.06.2020\n«Дунё гўё ақлдан озгандек»: «шведча стратегия» муаллифи карантин ва ниқоб тақишга қарши чиқди\nШвецияда ўтказилган сўровлар мамлакат аҳолиси ҳукуматнинг пандемияга қарши танлаган йўли тўғрилигига ишончни йўқотаётганлигини кўрсатмоқда. ЕИ мамлакатлари ички чегараларни очгач, Швециянинг қўшнилари шведларни ўз ҳудудларига эркин киритишдан бош тортди.\nШвециянинг бош эпидемиологи, коронавирусга қарши курашнинг миллий стратегияси муаллифи Андерс Тегнелл бутун дунёда жорий этилган карантин чораларини телбалик деб атади.\n«Дунё гўё ақлдан озгандек ва биз муҳокама қилган барча нарса унутилгандек», — деди Тегнелл Швеция радиоси орқали чиқишида.\n«Касалланиш ҳолатлари жуда кўпайиб кетди ва сиёсий босим ортиқча кучли бўлди. Ўшанда Швеция ёлғиз қолди», — деди у.\nУнинг сўзларига кўра, ҳаракатланишни чеклаш янги муаммолар, жумладан, маиший зўравонликнинг ўсиши, ёлғизлик ва оммавий ишсизликни келтириб чиқарди.\n«Барча дорилар ножўя таъсирга эга бўлгани каби пандемияга қарши кураш чоралари ҳам салбий оқибатларга эга», — деди у.\nТегнелл соғлиқни сақлаш масалаларида бу жиҳатларни ҳам ҳисобга олишга чақирди. У мактабларнинг ёпилишини ортиқча чора деб атади ва самаралилиги илмий жиҳатдан исботланмаганлиги учун юзга ниқоб тақмасликни маслаҳат берди.\nТегнелл коронавирус яқин вақт ичида йўқолмаслигига қатъий ишонади ва карантин узоқ давом этадиган бу таҳдидга қарши фойда бермайди деган фикрда.\nШвеция бошқа мамлакатлардан фарқли ўлароқ, коронавирус сабабли қатъий карантин жорий этмади, ресторанлар, дўконлар ва мактаблар ёпилмади. Ушбу стратегия касалликка чалинганлар ва вафот этганлар сонига таъсир кўрсатмай қолмади. Жонс Ҳопкинс университети маълумотига кўра, Швецияда коронавирусдан ўлим кўрсаткичи (100 минг кишига 51та) Скандинавиянинг бошқа мамлакатларидаги нисбатан анча юқори (Финляндия — 6та, Норвегия — 5та, Дания — 10та).\nШвецияда ўтказилган сўровлар мамлакат аҳолиси ҳукуматнинг пандемияга қарши танлаган йўли тўғрилигига ишончни йўқотаётганлигини кўрсатмоқда. ЕИ мамлакатлари ички чегараларни очгач, Швециянинг қўшнилари шведларнинг бу мамлакатларга эркин киришларига қарши чиқди.\nАввалроқ Тегнелл пандемиянинг дастлабки босқичида коронавируснинг ўлимга олиб келиш кучини нотўғри баҳолаганини тан олганди. Аммо танлаган йўлидан воз кечишни муҳокама қилмаслигини айтганди.\n24-03-2020, 07:35, Дунё\nБМТ бош котиби коронавирус сабабли дунёдаги барча низоларни тўхтатишга чақирди\n23-03-2020, 23:30, Дунё\n23-03-2020, 16:12, Дунё\nМануши Чхиллар: Ҳиндистонлик “Дунё гўзали” ҳақида нималарни биламиз? (фото)\n20-11-2017, 15:56, Дунё\nЭнг кекса мушук\n22-06-2016, 15:53, Дунё\nМьянмада ер кўчиши натижасида камида 30 киши ҳалок бўлди\n22-11-2015, 11:18, Дунё\nБугун, 21:17, Дунё\nБугун, 20:16, Спорт\nБугун, 19:45, Дунё\nБугун, 19:13, Жамият\nБугун, 18:40, Ўзбекистон\n1 млн. сўм пул қарздор отани қамоқдан қутқариб қололмади\nБугун, 18:18, Жамият\n3 млрд. сўм қарздорлик тўланиши пайсалга солиб келингани сабаб қарздорнинг қурилиши битмаган бино-мншоотлари сотилди\nБугун, 17:23, Авто\nБугун, 16:50, Жамият\nИчки касалликлар сабаб пайдо бўлган доғларни қандай йўқотиш мумкин?\nСаудия Арабистони Умра ибодатига келувчилар учун қандай шартлар қўйгани эълон қилинди\nКоронавирусга қарши энг яхши курашаётган ҳудудлардан бири\nМузликлар эришини қандай жиловлаш мумкинлиги айтилди\nБМТ: Бой давлатлар миллионлаб сифатсиз машиналарни камбағал давлатларга экспорт қилган


Кун мавзулари, 06 феврал 2013\n26 январ 2020, Тошкент вақти: 07:02\nчоршанба 6 феврал 2013\nБахтиёр Ҳамроев номзоди халқаро мукофотга тақдим этилди\nҚароргоҳи Дублинда жойлашган Front Line Defenders ташкилотининг хавфли ҳудудларда ишлаётган журналистлар учун таъсис этган мукофотига номзодлар орасида жиззахлик инсон ҳуқуқи ҳимоячиси Бахтиёр Ҳамроев ҳам бор.\nСочи Олимпиадаси одамлар эксплуатацияси ҳисобидан ташкил қилинмоқда\nСочи олимпиадаси учун қурилаётган иншоотларда меҳнат муҳожирлари ҳақларини ололмасдан ишлатилиб келмоқда. Ҳюман Райтс Уотч бу ҳақда эълон қилган махсус ҳисоботи шундай хулосани берди.\nЕвропа суди яна бир ўзбек қочқини фойдасига ҳукм чиқарди\n5 феврал куни Страсбургдаги Инсон ҳуқуқлари бўйича Европа суди қочқин Рустам Зоҳидовни ноқонуний тарзда Ўзбекистонга экстрадиция қилгани учун Россия ҳукуматини 40 минг евролик жаримага тортди.\n“Қора бозор”да доллар яна арзонлади\nЎтган ҳафта Ўзбекистон “қора бозори”да 2900 сўмгача сотилган бир АҚШ доллари курси 6 феврал куни 2500 сўмгача тушди. Бундай пастлашга 1 февралдан валюта айирбошлаш шохобчаларининг ёпилиши ва "қора бозор"даги валютафурушларнинг ҳибсга олиниши сабаб сифатида кўрилмоқда.\nЎзбекистонга доллар юборсам, долларда оламанми?\nКейинги кунларда хориждан Ўзбекистонга юбориладиган пул жўнатмалари билан боғлиқ пайдо бўлган кўплаб саволлар ортидан OzodJavobнинг бугунги сонида айни мавзуни ўрганишга ҳаракат қилдик. Бу саволга сиз-муштарийлар билан биргаликда жавоб излаймиз.\nTeliaSonera Гулнора Каримовага пора бергани иддаолари юзасидан тергов ўтказган Mannheimer Swartling адвокатлик фирмаси раҳбари Бйорн Рисе Озодликка берган интервьюсида жиноят содир этилганини на тасдиқлай, на инкор эта олишини билдирди.\nЧилонзор Жиноят қидирув бўлими ходими ўз жонига қасд қилди\n5 феврал куни Тошкентнинг Чилонзор тумани ички ишлар бўлими ходими ўз жонига қасд қилди. Ички ишлар Жиноят қидирув бўлими капитани, 29 яшар Сарвар Ҳамидовнинг иш жойида, табел тўппончасидан ўзини отгани айтилмоқда.\nСирғали машина бозорида долларга савдо қилганлар ушланди\nАвтомобил савдоси билан шуғулланувчи бир неча савдогар ва Сирғали ихтисослашган бозори маъмурияти, ҳукумат жойри қилган тақиққа қарамай шанба-якшанба кунги бозорда машинасини АҚШ долларида сотаётган 4 киши қўлга олингани бошқаларга сабоқ бўлганини айтмоқдалар.\nЯнги чекловлар валюта "қора бозори"ни йўқ қилолмади\nЎзбекистонда хорижий валютани Марказий банк белгилаган нарх бўйича фақат халқаро тўлов карточкасига ўтказиш тартиби жорий этилганига қарамай мамлакатда "қора" валютафурушлик тўхтагани йўқ.\nЎзбек-қирғиз чегарасида учта пункт очилди\n4 февралдан бошлаб Ўзбекистон билан Қирғизистон ўртасидаги "Дўстлик", "Маданият" ва "Кенсай" чегара пунктлари очилди. Бироқ айни пайтда ўзбек-қирғиз чегарасида яна 12та чегара пунктлари ёпиқ ҳолда қолмоқда.


Нотўғри маълумот бериладиган 6 та тарихий факт\n09:49 / 07.08.2017\n1. Наполеон ва Қоҳира Сфинксининг бурни\nҚоҳирадаги машҳур Сфинкснинг эътиборли жиҳати унинг бузилган бурни ҳисобланади. Кўп йиллар давомида ҳайкалнинг бу қисми Наполеоннинг 1789 йили турклар билан жанги чоғида артиллерия ўқидан вайрон қилингани таъкидлаб келинарди. Афсонани Фредерик Норден чизган сурат инкор этади. У 1737 йили сфинксни бурунсиз тасвирлаган.\n2. Ван Гог ва кесилган қулоқ\nҚулоғининг кесилгани билан боғлиқ воқеа Ван Гог машҳурлигига ҳисса қўшди. Кенг тарқалган даъвога кўра, рассом севгилисининг қулоғини кесиб олган. Аслида эса ҳаммаси Гоген билан сен-менга бориб қолгандан кейин юз берган. Ўшанда, Ван Гог унга пичоқ билан ташланган. Шундан сўнг, рассом ўзидан жаҳли чиқиб қулоғини кесган. Бироқ кўпчиликнинг фикрича, бу шунчаки кўп ичиб юборганнинг оқибати бўлган.\n3. Викингларнинг шохли дубулғаси\nБиз викингларни шохли дубулғаларни кийиб олган кишилар сифатида тасаввур қиламиз. Аслида, археологлар бу жанговар халқинг дубулғалари қанақа шаклда бўлганини умуман билмайди. Олимларнинг тахмин қилишларича, викинглар шохли дубулғалардан диний маросимларини ўтказишда фойдаланишган.\n1901 йилга қадар Стоунхендж шунчаки ташландиқ тошлар уюмидан иборат эди. Ёдгорлик реставрацияси билан Вильям Гоуланд шуғулланганидан кейин ҳозирги кўринишига келган. Яқинда кўрсатилган фотосуратлар бу ёдгорлик аввал умуман бошқача кўринишда бўлганини кўрсатади.\n5. Американинг кашф қилиниши\nБарчамиз география фанидан биламизки, Американи 1492 йили Христофор Колумб кашф қилган. Янги маълумотлар, ўз навбатида, илк европаликлар Америка ерларига машҳур денгиз саёҳатчисидан бир неча аср аввал борганини кўрсатади. X аср охирларида айнан викинглар янги қитъани ўзлари билмаган ҳолда очишган.\n6. Оссиан поэмалари\nШоир Жеймс Макферсон кельтлик Оссианнинг поэмаларини гэл тилидан таржима қилгани билан донг таратган. Шунга қарамай, ҳозиргача, Оссиан поэмалари ҳақиқатда бўлганини исботловчи бирорта ҳам далил йўқ.\nҚоҳира Сфинксининг бурни\nВан Гог қулоғини кесиб қайси қизга жўнатган эди: ойдинлашган ҳақиқат


Президент Яшнобод туманида барпо этилаётган уй-жойларни бориб кўрди\nШавкат Мирзиёев хориж тажрибаси асосида қурилган енгил конструкцияли коттежларни ҳам кўздан кечирди. Бу уйлар арзонлиги, ўн кунда битказилиши билан ажралиб туради, буюртма асосида бир неча хил шаклда қуриб берилади.\nПрезидент Шавкат Мирзиёев Тошкентнинг Яшнобод туманида барпо этилаётган уй-жойларни бориб кўрди. Бу ҳақда президент матбуот хизмати хабар бермоқда.\nХабарда айтилишича, «Ассалом, соҳил» деб номланган 23 гектарлик бу мажмуада 22 та 9-16 қаватли уй қурилмоқда. Уларда 3236 хонадон бўлади.\n“Конструкциялар 9 баллдан юқори амплитудадаги сейсмик чидамлиликка эга. Деворлар 3 қопламали бўлиб, хонадонлар қишда илиқ, ёзда салқин бўлишини таъминлайди. Ҳар бир хонадон модуль типидаги алоҳида иситиш қозони билан жиҳозланади.\nУйлар кўчиб келиш учун тайёр ҳолатда топширилади. Харидорлар талаби ва имкониятига қараб, уларда комфорт, бизнес ва эконом классдаги шароитлар яратилади”, дейилади хабарда.\nШунингдек, мажмуа ҳудудида болалар боғчаси ва мактаб, спорт ва ўйин майдончалари, дўконлар, кафелар, савдо маркази барпо қилинади.\nПрезидент мажмуанинг шоурумида бўлди. Уйларга сифатли хизмат кўрсатиш, аҳолининг дам олиши, болалар тарбияси учун шароитларни кенгайтириш бўйича тавсиялар берди.\nШавкат Мирзиёев хориж тажрибаси асосида қурилган енгил конструкцияли коттежларни ҳам кўздан кечирди. Бу уйлар арзонлиги, ўн кунда битказилиши билан ажралиб туради, буюртма асосида бир неча хил шаклда қуриб берилади. Бундай коттежлар, айниқса, тоғли ва чўл ҳудудлари учун жуда мос келади.\n21:50 / 23.04.2021\nПрезидент Яшнободдаги маҳаллада бўлиб, аҳоли ҳаёти билан танишди


"Андижон"нинг назорат учрашувидаги рақиблари маълум\nИккинчи даврага тайёргарликни Андижон шаҳрида олиб борган Александр Хомяков бошчилигидаги "Андижон" жамоаси бугун эрталаб "Ҳалқлар дўстлиги" стадионидаги машғулот майдонида эрталабки машғулотларни олиб борди.\nБугун "Андижон" жамоаси пойтахтимизга йўл олади ва 23 июльга қадар машғулотларни Тошкент шаҳрида давом эттиради.\nЭртага, яъни 20 июль куни "Андижон" жамоаси Самвел Бабаян бошчилигидаги "Локомотив" жамоасига қарши ўртоқлик учрашувида майдонга тушади.\nСўнгра, 21 июль куни Самарқанднинг "Динамо" жамоасига қарши назорат учрашуви ўтказилади.\nУшбу ўртоқлик учрашувлари доирасида жамоа йиғинларида қатнашаётган бир қатор янги футболчиларнинг тақдирларига аниқлик киритилади.\nҲозирги кунда жамоанинг давралар оралиғидаги машғулотларида Даврон Исоқов ("Нефтчи"), Қаҳрамон Баҳодиров ("Шўртан"), Худоёр Сағдуллаев ("Насаф"), Баҳтиёр Қосимов "(Раш-Милк") ва Жаҳонгир Абдусаломов ("Бунёдкор") каби янги футболчилар иштирок этишмоқда.\nЖамоанинг пойтахтдаги ўртоқлик учрашувларида яна бир қатор янги футболчилар кўрикда синаб кўрилиши назарда тутилган\nАндижон Ўзбекистон. Суперлига


Саудия Арабистони ҳукумати мамлакатни тарк этувчи ҳожиларга 2 млн та Қуръон нусхасини улашади\n21:43 / 27.09.2015\nСаудия Арабистони ҳукумати жорий йилда ҳаж сафаридан кейин мамлакатни тарк этувчи ҳожиларга 2 млн та Қуръон нусхасини улашади. Бу ҳақда Саудия Арабистонининг ислом ишлари бўйича вазирлиги маълум қилди.\n“Вазирлик бу йили 2 млн га яқин Қуръони Каримнинг нусхасини тарқатади”, деб айтди эсдалик совғаларини бериш қўмитаси раҳбари шайҳ Талол ибн Аҳмад ал-Оқил. Унинг айтишича, Қуръон нусхалари Жидда яқинидаги қирол Абдулазиз номидаги халқаро аэропортда, шаҳарнинг денгиз бандаргоҳида ҳамда мамлакатнинг бир қатор туманларида қуруқликдаги чегарадан ўтиш жойларида тарқатилади.\nУмумий ҳисобда қироллик ҳудудида совғалар бериладиган 50 та пункт ташкил этилган. Бу ишни мингдан кўпроқ одам амалга оширади. Уларнинг вазифаси мамлакатни тарк этаётган бирорта ҳам ҳожи совғасиз қолмаслигини кузатишдан иборат бўлади.\nСаудия Арабистонининг ислом ишлари бўйича вазирлигининг маълум қилишича, Қуръон 13 тилга, жумладан русчага таржима қилинади. Матнларга изоҳлар берилади.


ИнтерФУТБОЛ :: Ақлдан озиш ҳеч гап эмас...\nАқлдан озиш ҳеч гап эмас...\nХитой клуби Гарет Бэйлга ҳафтасига миллион евродан кўпроқ маош бермоқчи. Ҳа, осмонўпар мамлакат жамоаларидан бири уэльслик юлдузни ақлни шошириб қўядиган даражадаги мегашартнома воситасида ўз томонига оғдирмоқчи. Йилига 62,4 миллион фунт стерлингга тенг маош! Тўғриси, бунга ишониш ҳам қийин. Гарет Бэйл ўтган мавсум «Реал»да энг даҳшатли (яхши маънода эмас) даврини бошдан кечирди. Аслида Криштиану Роналду клубдан кетгач, айнан 29 ёшли уэльслик қимматбаҳо юлдуз бош ролга чиқиши керак эди. Бироқ у амалда бутун чемпионат давомида 8тагина гол урди, холос. Гарет фақат мавсум-2016|2017да бундан пастроқ кўрсаткич қайд этган. Лекин ўшанда жароҳатлар туфайли чамаси ярим йил майдонга тушолмаганди. Ҳозир эса британиялик футболчида ҳаммаси жойида - саломатлигида муаммо йўқ. Қолаверса, банкдаги ҳисоб рақамига пул «оқиб» тушмоқда. Ҳар ҳолда, The Guardian нашри маълумотларига кўра, Бэйл «Реал»да ҳафтасига 600 минг фунт стерлинг миқдорида маош олади. Натижаларга қарасак, футболчи шунча иш ҳақини сира оқлолмаяпти. Шунинг учун бўлса керак, «Қироллик клуби» ундан қутулиш ниятида. Қолаверса, мадридликлар Бэйл ўрнига Эден Азарни сотиб олишга улгуришди.\nБироқ муаммо шундаки, Европада уэльсликка бу қадар катта маош тўлашга қодир клублар кўп эмас. Қодир жамоалар эса Бэйл хизматига эҳтиёж сезаётгани йўқ. Асосийси, охирги ҳафтада тарқалган хабарларга қараганда, Бэйлга потенциал мижоз чиқмоқда. Хуллас, Испания матбуоти маълумотларига ишонсак, Хитой клубларидан бири жиддий харидор сифатида гавдаланмоқда. Дақиқасига 119 фунт - бунга нима дейсиз? El Chiringuito телеканалида таъкидланишича, номи сир тутилаётган Хитой клуби Бэйлнинг ҳозирги маошини 2 ҳисса оширишга тайёр. Европада тезда барчасини ҳисоблаб ҳам чиқишди: агар хабар рост бўлса ва уэльслик ҳужумкор футболчи таклифга кўнса, унда Осиёда йилига 62,4 миллион фунт миқдорида маош олади. Бу ҳафтасига 1,2 миллион фунтдан ва дақиқасига 119 фунтдан тўғри келади.\nҲар қандай футболчи бундай таклифни орзу қилса керак. Лекин масаланинг иккинчи томони ҳам бор - «Реал» Бэйлнинг Осиёга қўйиб юбормоқчи эмас. Негаки, хитойликлар Бэйл трансферини текинга қўлга киритмоқчилар. Гап шундаки, осмонўпар юртда футболчилар харидига нисбатан икки ҳисса солиқ жорий этилган. Шунингдек, маҳаллий клублар хориждан футболчи сотиб олса, давлат ғазнасига шу трансфер суммасига тенг миқдорда маблағ тўкиши шарт. Шу нуқтаи назардан қараганда, хитойликлар футболчилар трансферига имкон қадар пул тўламасликка ҳаракат қилишади. Лекин потенциал харидор фойдасига ишлайдиган жиҳатлар ҳам бор. Дейлик, «Реал» Бэйл билан хайрлашса, клубнинг маош тўлови анча енгиллашади. Уэльслик футболчи ва «Қироллик клуби» ўртасидаги шартнома 2022 йилнинг июнига қадар мўлжалланганини ҳисобга олсак, мадридликлар чамаси 100 миллион евро иқтисод қилишлари мумкин. Ҳар ҳолда, Бэйл яқин 3 йилда шунча иш ҳақи олиши керак.\nЯна бир масала - футболчининг еврофутболдан юз ўгириб, Хитойга йўл олиши тўғрими? Бэйл шу ҳафта 30 ёшга тўлади - футболда кучга тўлиш ва нафақа ўртасидаги чегара. Лекин уэльслик юлдуз пенсияга яқинроқ. Ҳар ҳолда, саломатликка боғлиқ сурункали муаммолар унга 40 ёшига қадар ўйнаш имкониятини бермаса керак. Ҳа, у Мадридда яхшигина маошга эга, аммо Азарга ўринбосар бўлиши эҳтимоли баланд. Боз устига, таркибда Винисиус Жуниор, Марко Асенсио, Лукас Васкес, Браим Диас ва яна бир дебютант Родриго борки, бу йигитларнинг ҳар бири Бэйлга реал рақобат тақдим этишга қодир. Бу вақтда футболчининг шахсий агенти Жонатан Барнетт матбуотда ўзини жуда ғалати тутмоқда. Мисол учун, ESPN журналистлари Бэйлнинг «Бавария»га ўтиши эҳтимоли юзасидан қўнғироқ қилишганида, агент бу маълумотни кўча гапига йўйди. Sky томонидан Бэйлнинг ижара келишуви асосида бошқа жамоага ўтиши ҳақида берилган саволга эса, у қўпол оҳангда жавоб берди: «Бундан кўра, менинг Аскота қироллик пойгасида ғалаба қозонишим осонроқ. Ижара келишуви бўлмайди». Қисқаси, агент Бэйл «Реал»дан ҳеч қаерга кетмаслигини қатъий оҳангда таъкидлаб, музокара жараёнидан бош тортмоқда.\nҲа, британиялик футболчи Хитойга йўл олган тақдирда роса зерикиши тайин. Лекин у шунинг баробарида бутун бир лига «юз»ига айланиб, фақат ўз оиласи эмас, келажак авлодини ҳам моддий томондан тўлиқ таъминлайди. «Реал» раҳбарияти ўз навбатида, обдон ўйлаб кўриши керак: Бэйлни олиб қолиш манфаатлими ёки у билан хайрлашиш? Мадридликлар яна молиявий «Фэйр-плей» қоидаси қопқонига тушиш хавфи борлигини ҳам унутмасликлари лозим. Зеро, катта маош оладиган, аммо доимий жароҳатлар таъқиби остида юрадиган футболчи гоҳида қўшимча муаммолар яратиши турган гап. Ушбу дилеммани ечиш - клуб президенти Флорентино Переснинг бугунги асосий вазифаларидан бири.


Архивы ҲАЙДОВЧИ - tafsilar.info\nҚашқадарёда ЙТҲ: ҳайдовчи ёниб вафот этди\n05 Noyabr 14:43 by Редакция\nҚашқадарё вилоятида “Нексия” ҳайдовчиси бошқарувни йуқотиб, ағдарилиб кетди. Бахтсиз ҳодиса натижасида машина ҳайдовчи билан бирга ёниб кетган. Бу ҳақда ЙҲХБ хабар бермоқда. Воқеа 2 ноябр куни Китоб тумани, Қайнар маҳалласи ҳудудида содир бўлган. “Нексия”нинг 31 ёшли ҳайдовчиси беихтиёр бошқарувни йуқотиб қўйган, машина йу‘л четидаги катта тошга бориб урилган ва ағдарилган. Бахтсиз ҳодиса натижасида автомашинада ёнғин\nЮк машинаси олти ёшли болани уриб юборди\n04 Oktabr 13:40 by Редакция\nНаманганда юк машинаси ҳайдовчиси бола ҳалок бўлган автоҳалокатга учради. Ҳодиса пайтида олти ёшли бола йул четида эди. Бу ҳақда Наманган вилояти Ички ишлар бошқармаси матбуот хизмати хабар берди. Фожиали ҳодиса 29 сентябр куни соат 17:00 да содир бўлган. 34 ёшли Исузу юк машинаси ҳайдовчиси Чортоқ туманида яшовчи, йул четида яшовчи олти ёшли болани йиқитди. Жабрланувчи\nБОЛАНАМАНГАНолти ёшлиЮК МАШИНАСИҲАЙДОВЧИ\n01 Oktabr 14:22 by Редакция\nТошкентда қонунбузарларни таъқиб қилиш билан тўла детектив ҳикоя очилди. Афсуски, қурбонлар бор эди. Қувғиндан қочмоқчи бўлган ҳайдовчи пиёда ва ЙҲХББ инспектори билан тўқнашди. У бир неча бор қоидаларни бузган, яқин атрофда бўлган пиёдалар ва ҳайдовчиларга таҳдид солган, шунингдек, уни тўхтатгандан сўнг можаро бошлаган, деб хабар беради ИИБ матбуот хизмати. “30 сентябр куни, тахминан 23:00 да,\n28 Sentabr 13:55 by Редакция\nСурхондарёда ҳайдовчи ЙПХ инспекторининг талабига бўйсунмаган ва уни машинанинг капотида қарийб 3 километрга ҳайдаган. Воқеа Сурхондарё вилояти Қумқўрғон туманида содир бўлган. Йул ҳаракати хавфсизлиги давлат инспекцияси матбуот хизматининг хабар беришича, воқеа 13 сентябр куни Сурхон сўхили МСГ ҳудудида содир бўлган. Қайд этилишича, йул политсияси инспектори ҳайдовчининг ҳужжатларини текшириш учун йулда тўхтаган Lacetti автомашинасига яқинлашган. Бироқ,


Ҳиндистонда поездда бешта портловчи қурилма топилди\n23:44 / 23.09.2015\nҲиндистонда поездда бешта портловчи қурилма топилди. Бу ҳақда The Times of India нашри маълум қилди. Воқеа Ғарбий Бенгалия штатидаги Хаура шаҳридаги станцияда юз берди.\nСтанцияга келган поездни тозалаётган ходимлардан бири шубҳали пакет топиб олган ва портловчи моддалар бўйича мутахассисларни чақиртирган. Сапёрлар пакет ичида сув қувуридан тайёрланган бешта цилиндрсимон жисмни аниқлашган. Пакет махсус контейнерга солиниб, портлатиб юборилган.\nМутахассислар жисмлар қолдиқларини текширишгандан кейин, ҳар бир қувур ичида портловчи модда бўлганини аниқлашган. Хавфли юк эгаси ҳозирча топилмаган. Полициянинг фикрича, бу жисмлар қўлбола миналар бўлиб, наксалит-партизанлар учун мўлжалланган бўлган.\nНаскалитлар Ҳиндистондаги қуролланган маочилар гуруҳи бўлиб, улар Ҳиндистон ҳукуматига қарши қабилалар уюшмаси ва ери йўқ деҳқонларнинг манфаатлари йўлида кураш олиб борадилар. Улар жунгли ўрмонларида беркиниб, амалдорлар ва полициячиларга ҳужумлар уюштириб турадилар. Машҳур ҳинд актёри Митхун Чакраборти ҳам бир вақтлар наскалитлардан бири бўлган. Ҳиндистон ҳукумати наскалитларни мамлакат хавфсизлигига таҳдид солаётган бош хавф деб ҳисоблайди.


Халқ фаровонлиги ва Ватан равнақига барчамиз масъул бўлайлик\n14.03.2018 Муаллиф haqiqat.uz\nЮртимизда тарихнинг баланд-паст йўллари ва чоррахаларидан ўтиб, ўзининг эзгу анъаналарига эга бўлган шаҳар ва туманлар кўп. Ана шундай туманлардан бири Қувадир. У гўзал табиати, донг таратган дуру гавҳар анорлари-ю, мевали боғ-роғлари билан дунёга машҳур. Қува ҳақида гап кетганда киши кўз ўнгида камтарин ва самимий инсонлар жонланади…\nҚува туманининг Саноатчи маҳалла фуқаролар йиғинида истиқомат қилаётган Маъмур ака қирқ йилга яқин умумтаълим мактабида физика фанидан болаларга таълим берди. Ўтган йили нафақага чиқиб, бекор ўтирмай, асаларичиликни ривожлантиришга бел боғлади. Бу соҳа унга нотаниш эмас, отаси ўз даврида асал етиштиришда қишлоқнинг энг олди миришкорларидан эди.\nБоз устига, юртимизда тадбиркорликни ривожлантириш, аҳоли турмуш даражаси, маданияти ҳамда ижтимоий фаоллигини янада ошириш бўйича кенг ислоҳотлар жараёни бошланиб, катта имкониятлар яратилмоқда.\nАлбатта бу каби имкониятлардан фойдаланиш зарур, деб ўйларди Маъмур ака. Устига устак тўрт нафар фарзанди қўшимча иш билан таъминланиб, даромади ошади.\nКичик ўғли Баҳодир чет давлатда мумай даромад топишдек ўзининг хом хаёлларидан воз кечармиди?\nАна шундай режалар оғушида ўтирганида, эшик қўнғироғи чалиниб қолди. Кўча эшикни очганида рўпарасидан бир неча кишини кўрди. Маъмур ака меҳмонлар билан саломлашди. Уйга таклиф қилди. Оқ юзли баланд бўйли йигит сўз бошлаб, “Амаки, биз Президентимизнинг алоҳида топшириқлари билан Тошкент шаҳридан келдик. Вилоят ва туман мутасаддилари билан биргаликда сиздек отахонларнинг хонадонига кириб, юзага келган турли соҳалардаги муаммо ва масалаларни ўрганиб, уни ечиш бўйича амалий ишларни бажариб юрибмиз”, деб ташриф мақсадини билдирди.\nМаъмур ака доимий равишда Юртбошимизнинг телевидение орқали чиқишларини кузатиб борарди. Президентимизнинг “Халқ давлат идораларига эмас, давлат идоралари халққа хизмат қилмоғи керак”, деган тамойили дарҳол ёдига тушди.\nТунов куни шаҳарга тушганида туман ҳокимлигида ишлайдиган бир танишидан Президентимиз томонидан тузилган ишчи гуруҳ водий вилоятларининг Пахтаобод, Риштон, Қувасой, Қўрғонтепа туманларида бўлиб, аҳоли хонадонларига бирма-бир кириб, ижтимоий-маънавий соҳадаги кўплаб масалаларни ечишда амалий ёрдам бераётганини эшитган эди.\nУйига кириб келган йигитнинг сўзларидан Маъмур ака бағоят хурсанд бўлди.\nЙигит билан саломлашгач, беихтиёр “Қува туманига барака кирди”, деб юборди. Ва ўзини қийнаётган муаммони сўзлаб берди. “Укажон бир неча йиллардан буён маҳалламиз бошидаги ер остидан зах сувни тортувчи дринажимиз ишламай қолган, чамамда матори куйган. Бир неча бор мутахассисларга мурожаат қилдик, аммо натижа бўлмаяпти. Ер ости сувлари кўтарилгач томорқадаги мевали дарахтлар қуриб қолмоқда. Маълумки асалари гулга қўнади, гул эса дарахтда бўлади”, деди. Ишчи гуруҳ орасидаги сув хўжалиги ходими олдига чиқиб, икки кун муддатда мазкур масалани ҳал қилиб беришини айтди…\nАлбатта Қува тумани вилоятдаги энг катта ва салоҳиятли туманлардан биридир. Тумандаги 65 та маҳалла фуқаролар йиғинларида 246 мингдан зиёд аҳоли истиқомат қилади.\nАйни кунларда ижтимоий-маънавий муҳитни барқарорлаштириш, аҳоли айниқса, кам таъминланган, эҳтиёжманд оилалар ҳолидан хабар олиш ва уларни қийнаб келаётган муаммолар ечимига кўмаклашиш давлат сиёсатига айланди.\nАҳоли турмушининг яхшиланиши албатта қулай шароитга бориб тақалади. Маҳалла аҳолисини электр энергияси, ичимлик суви, газ баллон, кўмир билан таъминлаш, шунингдек, тадбиркорлик ишларини йўлга қўйиш учун банк кредитлари ажратиш, уй-жой масалалари ҳам атрофлича кўриб чиқилиб, кўплаб масалалар жойида бартараф этилмоқда. Йирик масалалар туман миқёсида ишлаб чиқилаётган “Йўл харитасига” киритилмоқда.\nШунингдек, маҳалладаги ишсиз фуқароларнинг мурожаатлари ўрганилиб бандликка кўмаклашиш маркази ходимлари томонидан иш билан таъминлаш чораси белгиланди. Ногиронлар, ижтимоий кўмакка муҳтож, кам таъминланган оилалар ҳолидан хабар олиниб, “Президент совға”лари ва моддий-маънавий ёрдам берилмоқда.\nАҳоли ўртасида соғлом турмуш тарзини тарғиб этиш ниятида тушунтириш ишлари олиб борилмоқда. Соғлиғидан шикояти борлар туман тиббиёт бирлашмаси томонидан тиббий кўрикдан ўтказилмоқда ва бепул даволаниш учун йўлланмалар берилмоқда.\nМаҳалладаги судланган, ички ишлар бўлимида профилактика назоратига олинган, ичкиликка ружу қўйган, нотинч оилалар ёки хорижга иш излаб чиқиб кетган фуқароларнинг яшашга бўлган иштиёқини ошириш мақсадида маҳаллада зиёлилар, эл-юрт орасида обрў топган кишилар, тадбиркорлар, ҳожи ота ва ҳожи оналар мураббий сифатида бириктирилмоқда.\nМаъмур ака меҳмонлар билан саломлашиб бўлгач, “Агар рози бўлсангиз мен ҳам сизларга ёрдамлашаман. Давлат идоралари ходимлари бизнинг қишлоғимизга келиб, ёрдам қўлини чўзар экансизлар, албатта бизлар четда турмаслигимиз керак. Агар рухсат берсангизлар, ишни Зуҳро момоникидан бошласак. Зуҳро момо табаррук ёшдалар, яқинда у киши 101 ёшни қарши олдилар” деди.\n“Саноатчилар” маҳалласи фахрийси Зуҳрахон момо Қурбоновани қишлоқ аҳли ҳурмат қилади, пиру бадавлатимиз дея эъзозлайдилар. Зуҳрахон момо узоқ йиллар қишлоқ хўжалиги соҳасида фаолият юритган. Олти фарзанднинг онаси бўлган момо бугун фарзандлари, невара-чеваралари ардоғида.\nМана бир неча йилдирки момо бир жойдалар. Қувватсизлик, қаттиқ толиқиш момони тўшакка михлаган.\nМомо дарҳол тиббий кўрикдан ўтказилди. Зарурий муолажа кўрсатилди. Доимий равишда патронаж хизматини кўрсатиш бўйича келишиб олинди. Президент совғаси ва асосий дори-дармонлар топширилди. Унинг илтимоси инобатга олиниб, ногиронлик аравачаси туҳфа этилди.\nИшчи гуруҳ аъзолари Зуҳрахон ая каби нуроний отахон ва онахонлар, меҳрга муҳтож кексаларимиз билан учрашиб уларга моддий ёрдам ва ногиронлик аравачаларини топширишди.\nМаъмур ака Ишчи гуруҳ билан бирга қишлоқдаги ҳолатни ўрганар экан, йиллар давомида кўплаб муаммолар йиғилиб қолганига гувоҳ бўлди.\nКўчаларнинг ёзда чангга, қишда лойга қоришётгани, бундай ерларга шағал тўкиш, асфальт ётқизиш зарурлиги, маҳалла биноси бугун авария ҳолатида экани, демак, маҳаллага янги бино барпо этиш зарурлиги, кўпгина симёғочлар аллақачон эскиргани ва хавфсизлик талабларига жавоб бермаётгани, айрим кўчаларда ерлардан зах кўтарилгани, бу эса катта зовурларни қазиш, дренаж тармоғини созлаш лозимлиги билан боғлиқлигини англади.\nМаъмур ака қишлоқдаги муаммоларга юзма-юз келар экан, “Бир томондан маҳалладаги ушбу тизимли муаммолар тумандаги айрим мутассади раҳбарларнинг лоқайдлиги туфайли йиғилиб қолган бўлса, иккинчи томондан ўзимизда ҳам бефарқлик кучайиб кетган эканда”, деб хаёлан ўзини койиди.\nБир неча кунлик амалга оширилган ишлардан сўнг, маҳалла гузарида ишчи гуруҳ аъзолари, вилоят, туман мутасаддилари ва маҳалла фаоллари иштирокида амалга оширилаётган ишлар муҳокама қилинди. Маҳалла оқсоқоли ҳисобот берар экан, бир неча километр йўлларга шағал тўкиб, текислаш, эски қўлбола устунлар ўрнига замонавий симёғочлар ўрнатиш, зовурларни тозалаш, зах сувларни пасайтириш, ижтимоий муҳофазага муҳтож кишиларнинг ҳолидан хабар олиш, паспорт ва кадастр билан боғлиқ масалалар бартараф этиш, муқаддам судланган ва нотинч оилаларни маънавий жиҳатдан соғломлаштириш бўйича амалга оширилаётган кўплаб ишлар тўғрисида гапирди.\nЙиғилиш якунида Маъмур ака йиғилиш раисидан сўз сўради. У ўн кун давомида ўзи туғилиб ўсган ва умр бўйи яшаган қишлоғидаги ижтимоий-маънавий муҳитнинг аҳволи тўғрисидаги қалбига йиғилиб қолган сўзларни рўй-рост сўзлади.\nУ ўз сўзида қишлоқдошлари орасида ҳали ҳам боқимандалик руҳида яшаётган, ўз ҳаётини яхшилашга ўзи ҳаракат қилмаётганлар кўплиги, аксарият муаммоларни шу ернинг ўзида, яъни маҳалладаёқ ҳал қилиш мумкинлигини таъкидлади.\nХусусан, “Бизнинг миллатимизга, миллий қадриятларимизга хос бўлган меҳр-оқибат, ўзаро ишонч, ҳурмат ва садоқат туйғулари ҳамиша бизнинг инсонийлик безагимиз бўлиб келган. Маҳаллалардаги, хонадонлардаги айрим камчиликлар ўзаро бартараф этилган. Халқ ҳаётини яхшилаш, уй-жойларни, кўчаларни, қабристонларни обод этиш мақсадида халқ ҳашарлари ташкил этилган.\nАйни кунларда ҳам бундай қадимий анъаналаримизни давом эттираётган меҳридарё инсонлар кўп-ку. Бироқ бундай юмушларни албатта “давлат қилиб берсин” дея боқимандалик руҳини тарк эта олмаётганларни ғафлат уйқусидан уйғотиш вақти етди. Бу жараённи ташкил этишда зиёли маърифатчилар ташаббусни ўз қўлига олмоғи керак”, деб таъкидлади.\nДарҳақиқат, “Ўз уйингни ўзинг асра”, деган ҳикмат бежиз эмас, албатта. Ўз ҳаётини, турмушини яхшилаш учун астойдил ҳаракат қилиш, ўзганинг ташвишини ўзиникидай билиб ёрдамга ошиқиш ҳисси ҳар бир инсон қалбидан жой олмоғи лозим. Шундагина бирдамлик ва аҳиллик эвазига турмушимизда учровчи, у хоҳ каттадир, хоҳ кичикдир, муаммо ва камчиликлар ечимига эришилади, барҳам берилади.\nИшчи гуруҳимиз ўз ишини якунлаб, қайтиш арафасида турганида Маъмур акани Насос станцияларини таъмирлаш энергетика бошқармасидан чиқиб келаётганини кўрдим. У жуда хурсанд эди. Бир неча йиллар давомида ишламай келган дринаж ишга тушгани, айни баҳор чоғида ҳовли томарқаларидан зах сув қочгани, боғидаги бодом ва ўриклар гуллагани, асаларилар тинмай гулдан гулга қўниб ҳаётдан баҳра олаётганини, энг асосийси ўғли чет элда ишлаш фикридан қайтгани хусусида ёнидаги ҳамроҳига жўшиб сўзларди…\nРеспублика Маънавият ва маърифат\nмаркази раҳбари ўринбосари.\n« Суд залидан озод этилди\nХалқ депутатлари вилоят Кенгашининг навбатдан ташқари ўттизинчи сессияси »\nБош саҳифа - 312 005 та\nПрокурор ниқоби остида - 757 та\nГазета тарихи - 615 та\nЮридик хизмат - 472 та\nСайт ҳақида - 404 та\nЎзбекистон бўйлаб саёхат қил! - 382 та


"Афруз" гуруҳидан Лолага аталган нола » PopCorn.uz - Шоу Бизнес олами хақиқати\n"Афруз" гуруҳидан Лолага аталган нола\nСана: 09.01.2014 2270 қайноқ\nСўнгги вақтларда "Кеча-кундуз" қўшиқ куйлаб чарчаган "Афруз" гуруҳи йигитлари ниҳоят, янги таронани тақдим этиш арафасида. Қўшиқ номи "Лола" деб номланиши қизиқ...\nАҳамият берган бўлсангиз, "Афруз" гуруҳида қизлар исмларига аталган қўшиқлари кўп учрайди. "Дурдона" таронаси орқали машҳурликка эришган гуруҳ "Гулилола" қўшиғидан сўнг, мана яқинда "Лола" қўшиғини ҳам тақдим этди. "Дам бу дам" қўшиғининг ритмига монанд бўлган ушбу шўх қўшиқда ажойиб тарзда сўз ўйини қўлланилган. Қўшиқ матни Элдор Қаюмов томонидан ёзилган. Рақсбоп мусиқа эса Жасур Бадалбоев томонидан тайёрланди. Гуллар мамлакатидаги лола гулининг исми Шалолами ёки Лолами? Қўшиқни тингласангиз албатта, жавоб топасиз деган умиддамиз. Балки бу тарона ҳам Шалолага, ҳам Лолага аталгандир?!\nШалола, Лола, Лола\nСенга бу нола...\nБу ҳали ҳаммаси эмас. "Афруз" гуруҳи яқинда 4 та қўшиқни тақдим этишга шай турибди. Кетма-кет қўшиқларнинг энг охиргиси сокин оҳангга эга бўлиб, айни вақтда ушбу таронани ёзиш ишлари тугатилмоқда.\nЯна бир янгилик. "Афруз" гуруҳи янги тароналарнинг 2 тасига клип суратга олиш учун яқинда чет эл сафарига жўнаб кетишади. Ўлкамизда қиш фасли ҳукмрон вақтда гуруҳ йигитлари Малайзияга сафар қилишга қарор қилишди. Узоқ мамлакатда машаққатли меҳнат асосида суратга олиниши режалаштирилган клиплар тайёр бўлгач, албатта www.popcorn.uz сайти орқали кўриб баҳо беришингиз мумкин бўлади. Биз эса янги 2014-йилни янги тароналар ва клиплар билан бошлаётган гуруҳ вакилларига омад тилаб қоламиз!\nCharos 09 1 2014 18:32\nozi jamshid uylangandan keyin vashe ashula etishmadide qizuro klip ishlab kelishsa bular malayziyadan ato kliplari oddiy\nBeruniy 10 1 2014 09:30\nBilmadimu Afruzzi qoshulari jayam zoor dib etomiman nimaga disez qanaqadir manosi yorode.Kliplriga keladigan bosek oddiy bosayam mayli shu tuzuro ashula chiqarishsin odam maza qilib eshitadiganidan iltimos.\nХилола 12 1 2014 00:42\nА нима хозир куп хонандала маъносиз кушик этади. Шу матн буйича яхшилаб уйлашса бумидими? ана Озод акадан урганишсин.\nmunısaxon 15 1 2014 23:40\nAfruz gruppasıga gap yo sababı ne44ı yıldan berı ıjod qılıshadı.Ulaga kotta kotta omad tılıman.Bundan keyıngı ıjodları bundanam ZOR ZOR boladı Xudo xoxlasa.\nJaloliddin 08 10 2014 15:22\nAfruz guruxi ga omad tilayman Muzaffari man bolaligidan taniman billa maktabda oqiganmiz omad Sanga orto


ЎзА - Татаристон – қайта кашф этилаётган диёр\nТатаристон – қайта кашф этилаётган диёр\n28.01.2018 13:11 Чоп этиш версияси\nЎзбекистон Республикаси туризмни ривожлантириш давлат қўмитаси билан Татаристон Республикаси Туризм бўйича давлат қўмитаси ўртасидаги ҳамкорлик доирасида ўзбекистонлик бир гуруҳ оммавий ахборот воситалари вакиллари Татаристонда бўлиб турибди.\nМазкур ташриф жараёнида журналистлар куни қадимий Қозон шаҳрининг тарихий обидалари, диққатга сазовор жойлари мисолида татар халқи тарихи, маданияти ва урф-одатлари билан танишди.\nҚозон шаҳри номи қандай келиб чиққан?\nШаҳар бўйлаб сафаримиз аввалида барчани қизиқтирган савол хаёлимизда чарх урарди: “Қозон атамаси уй-рўзғор буюми номидан келиб чиққанми?”\nАфсоналарда кўчманчи халқларнинг ҳокимият рамзи сифатида қозон тилга олинади. Ўчоқ ёқиб, қозон илинган ер эса қабиланинг қўним топиши мумкин бўлган жой ҳисобланган. Кунлардан бир кун Суюнбек хоннинг хизматкорларидан бири эътиборсизлик ортидан ҳокимият рамзи бўлмиш олтин қозонни дарёга тушириб юборади. Ҳар қанча уринишмасин ҳокимият рамзини дарёдан топишнинг имкони бўлмайди ва хон шу ерни ватан тутиб, шаҳар қуришга қарор қилади. Шу тариқа Қозон дарёси ва шаҳар номи пайдо бўлади.\nҚозоннинг ҳам ўз Кремли ва “Пиза”си бор\nКремль ҳақида сўз кетганда кўз олдимизга Москва шаҳридаги меъморий мажмуа гавдаланиши табиий. Аммо Қозон шаҳрининг ҳам ўз Кремли бор ва у Москвадаги Кремлдан бир муддат олдинриқ қурилгани тарихчилар томонидан қайд этилади. Кремль атамасининг айнан татар тилидаги “Кирмән” сўзидан (қалъа деган маънони англатади) келиб чиққани ҳам фикримизни тасдиқлайди. Кремль Қозоннинг энг қадимий қисми бўлиб, шаҳарнинг кўп асрлик тарихини акс эттирувчи меъморий, тарихий ва археологик ёдгорликлар мажуидир. XVI-XVII асрларда қалъа ичида 13 та минора бўлган. Айни пайтда улардан саккизтаси сақланиб қолган. Халқ орасида Қозон шаҳри Пизаси сифатида оммалашган миноралардан бири малика Суюнбека номи билан аталади. Етти қисмдан таркиб топган ушбу иншоотнинг дастлабки уч қавати тўғри тўртбурчак, қолган қаватлари саккиз қиррали шаклда бунёд этилган. Италиядаги Пиза минораси сингари қия ҳолда экани унинг ўзига хослигини таъминлайди. Оғиш масофаси юқоридан минора асосигача олинганда қарийб 2 метрни ташкил этади.\nСайёҳлар мозийга саёҳат қилади\nТатаристон Миллий музейига саёҳатимиз бизни татар халқи ўтмиши, бугуни билан яқиндан танишиш имконини берди. Хусусан, музейда тарих, маданият, миллий санъат, ҳайвонот ва наботот оламига оид 900 мингдан зиёд ноёб экспонатлар мавжуд. Эътиборимизни тортган жиҳат – музей ҳовлисидаги саҳна бўлди. У ерда сайёҳлар учун тарих узра “жонли” саёҳат қилиш имкони берилади. Яъни музейда вақти-вақти билан Татаристоннинг турли тарихи саҳналаштирилади ва туристлар унда иштирок этиб, ўша давр қаҳрамони қиёфасини гавдалантиради, барчаси жонли кечаётгандек таассурот қолдиради. Айни шу жиҳат Татаристонга кўплаб меҳмонларни жалб қилиш, ички туризмни оммалаштириш, хусусан, ёшлар ўртасида маданий объектлар бўйлаб саёҳатни кенг йўлга қўйишга хизмат қилмоқда. Бу каби ижобий тажрибани юртимизда ҳам оммалаштириш фойдадан холи бўлмасди.\nЎзбек ва татар халқлари ўртасидаги яқинликни ҳар қадамда ҳис этиш мумкин. Жумладан, Татаристон Миллий музейида ҳам. Шу кунлари бу ерда файласуф, тарихчи, археолог, шарқшунос Шиҳабетдин Мержани таваллудининг 200 йиллигига бағишланган кўргазма бўлиб ўтмоқда. Унинг Ўзбекистон билан қандай алоқаси бор, деб ўйлаётгандирсиз? Гап шундаки, таниқли татар фарзанди Бухоро ва Самарқанд шаҳарларида таҳсил олган. Маданий ва руҳий яқинликда умр кечирган. Ҳа, ота-боболаримиз асрлар давомида ана шундай оға-ини тутуниб ҳаёт кечиришган.\n“Чак-чак” ширинлиги шарафига очилган музей\nБарчамиз севиб истеъмол қиладиган “чак-чак” ширинлиги аслида татар халқи миллий қандолатчилик маҳсулоти эканини биласизми? Ўтмишда “чак-чак” пишириш ўзига хос маросим бўлиб, қизларнинг рўзғор тутиши шу асосда баҳоланган, оналар ўз ўғлига шу зайл келин танлаган. Татаристонда бугун ушбу тансиқ ширинлик шарафига музей ташкил этилган. Бир қарашда ўтган асрнинг 30-40 йилларини эслатадиган уй-музейда сизни татар хонадони кутиб олади. Ширинлик тарихи ҳақида маълумот бериб, бир дастурхон атрофида “чак-чак”дан татиб кўришга таклиф этади. Бундай мароқли тур барчага бирдек хуш ёқади. Агар сайёҳларга ўзбек хонадони, анъаналари, урф-одат ва миллий таомлари билан шу тариқа таниши имкони яратилса борми, киноларда айтилганидек сайёҳлар “Мафтун бўлади-қолади”.


"Парвона"га ғолиблик насиб этди (фото)\n27 июль, 2017, 09:25\nМиробод туманида ёзги таътил даврида болаларнинг бўш вақтини мазмунли ташкил этиш намунали йўлга қўйилди. Шу мақсадда умумтаълим мактаблари қошида 5 та оромгоҳ ва 11 та спорт майдончалари ташкил қилинди. Бу эса шаҳар миқёсида ўтказилган мусобақаларда туман ёшларининг совриндор бўлишини таъминлади.\nШунингдек, туманда июль ойи давомида маҳаллалардаги уюшмаган болалар ўртасида спортнинг футбол, стол тенниси, шахмат, шашка турлари бўйича мусобақалар ҳам бўлиб ўтди. “Парвона” маҳалласи беллашувларда энг кучли жамоа эканлигини намойиш этиб, ғолиб бўлди.


Ҳерта Мюллер (1953; Руминия/Германия) | www.ziyouz.uz\nБош саҳифа Жаҳон насри онлайн антологияси Ҳерта Мюллер (1953; Руминия/Германия)\nРубрика: Ҳерта Мюллер (1953; Руминия/Германия)\nРуминиялик немис адибаси ва жамоат арбоби. Нобел мукофоти соҳиби (2009). Немис тил ва шеърият академияси аъзоси. Унинг шеър, роман, ҳикоя ва эсселари бир қанча тилларга таржима қилинган. У Дублин адабиёт мукофоти ва Австриянинг Франс Кафка номидаги мукофоти соҳибаси.\nЧоп этилган 03.06.2015 10.08.2018 МуаллифZiyouz.uz\nҲар куни субҳидам онам уйимиз остонасида турганча мендан “рўмолчанг борми?” – деб сўрар эдилар. Менда эса ҳеч қанақа рўмолча бўлмас, шу боис ҳар куни эрталаб, яна бир бор хонага қайтиб кирар ва рўмолчамни олар эдим. Чиндан ҳам ҳар куни менда давоми…\nРукнларНобель маърузалари, Ҳерта Мюллер (1953; Руминия/Германия)\nҲерта Мюллер. Тунги посбон (ҳикоя)\nЗаҳматкаш кекса тегирмон жим. Девор-лар сокин, том сукунатда. Ҳатто тегирмон чархлари ҳам тин. Виндиш электр чироғини ўчираркан, зиё зулмат бағрида эриб кета-ди. Тегирмон чархлари орасида тун изғий-ди. Гўё тим зулмат, оппоқ ун заррачалари-ни раққоса чивинлар-у, ҳатто бир-бирига суяниб, ғужанак тўп давоми…\nРукнларҲерта Мюллер (1953; Руминия/Германия)\nҲерта Мюллер. Тубсиз жарлик (ҳикоя)\nХотира майдони атиргуллар билан безанган. Худди қуюқ чакалакзор эди улар. Табиат маликалари шу тарзда бир-бирла-рига чамбарчасбоғланиб кетган эдиларки, ҳатто ўтлоқ ҳавосиз бўғилиб қолди. Оппоқ, миттигина юмалоқланган қоғоз парчалари-дек ғунчалар атрофга нималарнидир аста шивирлайдилар. Мунаввар тонг отмоқда. Тез орада ҳаётнинг бўсағаси давоми…


Тадбирни Мирзо Улуғбек номидаги Ўзбекистон Миллий университети ректори, профессор Авазжон Мараҳимов кириш сўзи билан очиб, йиғилганларга меҳмонларни таништирди. Ўз сўзи давомида юртимизда чет давлатлари билан иқтисодий ва илмий алоқалар кучайиб бораётгани, бу эса чет тилини билувчи кадрларга талаб ошаётгани билдирди ва ёшларни уни ўрганишга чақирди. Тақдимотни Инсон ҳуқуқлари бўйича миллий маркази директори Акмал Саидов давом эттирди. У Германия Федератив Республикаси Конституциясининг яратилиши тарихи билан таништириб, унинг хусусиятларини баён қилди, Конституциянинг тарихий, ижтимоий ва ҳуқуқий мазмунини таъкидлади.\nБу йил Германия Федератив Республикасининг юбилей йили — май ойида Германия Федератив Республикасининг ташкил этилиши ва Асосий Қонунини қабул қилинганининг 70 йиллиги кенг нишонланди. Ушбу ҳужжат дастлаб вақтинчалик қилиб яратилган эди. Аммо ҳозирги кунга қадар ўз мақоми ва аҳамиятини сақлаб қолди.\nЎзбекистон мустақилликка эришгандан сўнг, 1992 йилда ГФР билан алоқаларни ўрнатган. Бугунги кунга қадар Германия элчихонаси нафақат дипломатик ваколатхона сифатида, балки иқтидорли талабаларга грантлар бериш орқали ҳам ёрдам бермоқда.\nНемис тили ва маданият соҳасидаги ҳамкорликни кенгайтириш мақсадида 1998 йилда Тошкентда Гёте институти ташкил этилди. Бу марказ немис тили ўқитувчилари малакасини оширишда немис тили курсларини, маданий тадбирларни, ҳомийларни ташкил этади ва методик ёрдам ва ёрдам беради.\nТақдимот сўнггида университетнинг собиқ талабаси Акмал Саидов Ўзбекистон Миллий университети кутубхонасига Ўзбекистон Республикаси Президентининг мамлакатимиз таълим муассасаларига адабиётлар улашиш ташаббусини бевосита давом эттириб, 300 дан ортиқ китоб совға қилди.


Асли ўзбекистонлик ИШИД етакчиси Афғонистонда ўлдирилди » Новости Узбекистана сегодня: nuz.uz\nНовости Узбекистана → Жахонда → Асли ўзбекистонлик ИШИД етакчиси Афғонистонда ўлдирилди\n10-04-2018 15:28 0 730 Рейтинг1 Чоп этиш\nАсли ўзбекистонлик ИШИД етакчиси Афғонистонда ўлдирилди\nДушанба куни АҚШ ҳарбий маҳкамаси Афғонистон шимолида ўрнашиб олган ИШИД етакчиси ўлдирилгани ҳақида маълумот тарқатди. «Толибон» ҳаракати вакиллари Шимолий Афғонистондаги Дарзоб ҳудудини ташлаб кетганидан сўнг, ИШИД ва ҳукумат ўртасида тўқнашувлар бир йил давомида якунланмай қоляпти.\nWashingtonpost нашрининг хабар беришича, АҚШ Мудофаа вазирлиги Матбуот котиби Лиза Гарсия пайшанба куни Қори Ҳикматуллоҳ ва унинг сафдошлари зарарсизлантирилгани, сўнгра ўлдирилгани ҳақидаги хабарни тасдиқлади.\nАфғон расмийлари тарқатган хабарга кўра, Қори Ҳикматуллоҳ Ўзбекистонда туғилган бўлиб, асли жузжонлик йигит кўп йиллар давомида «Толибон» ҳаракати сафида хизмат қилган.\nЛиза Гарсия берган баёнотга кўра, Ҳикматуллоҳ «садоқатдан айро бўлиб» келган. Аввалига, «Ўзбекистон ислом ҳаракати» етакчиси сифатида танилган, кейинроқ «Толибон» ҳаракатига қўшилган Ҳикматуллоҳ ИШИД билан ҳамкорликни бошлаганди.\nАҚШ ҳарбий кучларининг расмий вакилининг таъкидлашича, Ҳикматуллоҳ эгаллаб келган мансаб асли келиб чиқиши ўзбекистонлик бўлган Мавлави Ҳабибул Раҳмон қўлига ўтиши мумкин.


Аҳли суннат вал жамоат ақидаларидан\nСиз шу ердасиз: Бош саҳифа Эътиқод сабоқлари Аҳли суннат вал жамоат ақидаларидан\nАллоҳ ҳузуридаги барча нарсалар тақдири ёзилган Лавҳ ва Қаламнинг ҳақлигига ҳам имон келтирамиз. Ҳамма халқ бирлашиб, Лавҳул маҳфуздаги “бўлади” деб қўйилган ишни бўлдирмасликка уринсалар ҳам, асло қўлларидан келмайди. Шунингдек, “бўлмайди” деб ёзиб қўйилган ишни ҳам бўлдира олмайдилар. Қиёматгача бўладиган ишларни қалам ёзиб битирган ва сиёҳи қуриб битган. Бир банда хато иш қилган бўлса, демак, у тақдир бўйича шундай қилиши керак бўлган, тўғри иш қилган бўлса ҳам худди шундай.\nҲар бир банда шуни яхши билмоғи керакки, Аллоҳ таоло барча бўладиган ишларни олдиндан билган ва шу илмига биноан қатъий тақдирини белгилаб қўйган. Унинг тақдирини ўзгартириб қўядиган бирор куч мавжуд эмас. Яратган еру осмонларида бирор нуқсон ёки ортиқчалик йўқ.\nБас, ким азал тақдирида Аллоҳнинг душмани деб ёзилиб қолган, дили Аллоҳ учун эримайдиган тошбағир бўлса, ўзининг ноқис ақли билан ғайбий нарсаларни билишни даъво қилса ва бу ишлари билан ёлғончи номини олиб осий бўлса, унинг ҳолига вой!\nАрш, курсий каби улкан мавжудотлар борлиги ҳақ. Аллоҳ уларга ва бошқа нарсаларга ҳам муҳтож эмас, балки ҳамма катта-кичик бепоён махлуқот ва мавжудот унинг қўлидадир.\nАллоҳ таоло Иброҳим (а.с.)ни дўстим деган, Мусо (а.с.) билан гаплашган. Буларга тасдиқ ила имон келтирамиз. Фаришталарга, пайғамбарларга ва уларга туширилган илоҳий китоб ҳамда саҳифаларга имон келтирамиз. Пайғамбарларнинг ҳаммаси ҳам тўғри ва ҳақ йўлда бўлганлар. Бизнинг қибламизга қараб намоз ўқигувчиларни мусулмон санайверамиз. Шарт шуки, Муҳаммад (с.а.в.) келтирган барча маълумотларни эътироф этадиган бўлишсин.\nАллоҳнинг зоти тўғрисида чуқур фикр юритмаймиз. Унинг дини ҳақида ҳам баҳсу жадал қилмаймиз. Қуръони карим тўғрисида ҳам худди шундай. Қуръон Аллоҳнинг каломи, уни Жаброил (а.с.) олиб келиб, Муҳаммад (с.а.в.)га таълим берганлар, деб имон келтирамиз. Қуръон сўзига тенг келадиган сўз йўқ. Уни яратилган демаймиз. Аллоҳнинг каломи махлуқ эмас, балки унинг лафзу ҳарфлари, қоғоз ва қироати махлуқ.\n“Ал-ақидатут Таҳовия” рисоласидан\n2017 йил 28 июнда эълон қилинган 512 марта кўрилган


Сайловларимиз – ўйларимиз. «Миллий тикланиш» | Azon.uz - Ахборот-таҳлилий портал\n3057 16:34 25.09.2019\nҲа, сайловлар ўтгунича шундай бўлиб туради. Бугун “Миллик тикланиш” партиясининг сайловолди дастурини (партияда буни платформа деб аташади) таҳлил қиламиз, албатта, бу субъектив фикр бўлади. Нега партиянинг номини тўлиқ келтирмадик, яъни “демократик партия”нинг демократик сўзини қолдириб ёзяпмиз? Мақсадга ўтишни шу ердан бошламоқчимиз, номдан. Бизда демократик бўлмаган партия борми? 5 партиядан 4 таси демократик, янги тузилган “Экологик ҳаракат” ҳам демократик партия ёки кимдир буни инкор этадими? Бизда авторитар, тоталитар ва бошқа партия тузиш мумкинми? Йўқ, албатта. Демак, партиялардаги “демократик” сўзи ҳам фақат номни узайтиради, холос.\nДастур бўйича. Аввалги йиллардаги дастур тузишдан узоққа кетилмаган. Агар сиз янги бир йўналишни, янги бир мақсадни амалга оширмоқчи бўлмасангиз ўша бандни киритмаган маъқул. Ўзи шундоқ ҳам амалга ошаётган ишларни “биз ҳам қўллаб-қувватлаймиз” дейишдан нима наф? Ҳаммамизга маълум, бирор тадбир амалиётда мавжуд бўлса, уни чора-тадбирлар режаси, дастурларга “янада” формулировкаси билан қўшиб кетилади, бу ҳужжатнинг ҳажми кенгайишига, уни “оғирроқ, юк босадиган” бўлишига сабаб сифатида кўрилади. “Миллий тикланиш” партиясининг дастурида “янада” сўзи 25 маротаба ишлатилган. Тўғри, айрим ҳолларда сўзларни бир-бирига боғлаш учун ҳам бу сўзни ишлатиш керакдир. Лекин унинг кўплиги дастурнинг амалийлигига шубҳа уйғотади.\nЎзбекистон бизнинг орзуйимизда “эркин шахс – кучли фуқаролик жамияти – тараққий этувчи иқтисодиёт – демократик ҳуқуқий давлат” формуласи бўйича ривожланаётган мамлакатдир.\nПартиянинг муайян умум сиёсий вазифалари шундан келиб чиқади ва улар қуйидагиларда ўз ифодасини топади:\n– этник ва диний мансублигидан қатъий назар Ўзбекистоннинг барча фуқароларини ягона умуммиллий мақсад, давлатчилик ва умуммиллий ғурур рамзлар атрофида ЯНАДА жипслаштиришда.\nЮқоридагилар партиянинг умум сиёсий вазифалари ифодаланган 8 банднинг 4 таси, 50 фоизи шу вақтгача амалга оширилаётган ишларни янада кучайтириш устига қурилган.\nБулар “янада” билан келган барча бандлар эмас. “Чуқурлаштириш, кўмаклашиш, такомиллаштириш” каби сўзлар ҳам дастурнинг “юкини” оширмайди. Бундан ташқари кўп бандлар қайсидир йўналишда “чора-тадбирлар дастури тузамиз” билан якунланади. Шу дастурларни ҳозир тузишга нима халақит қилмоқда? Чора-тадбирлар режасини шакллантириб, сайловолди дастурини аниқ ишлайдиган дастур сифатида тақдим қилганимиз яхши эмасми?\n– оила, мерос, уй-жой даъвоси ва маиший турмуш манбайида туғиладиган бошқа низоларни судгача ҳал этиш тизимини ривожлантириш, шу жумладан, ҳар қандай низони халқимизга хос бўлган тинч йўл билан ҳал этишга интилиш ва муроса йўлини излаш, шунингдек, фуқароларимизнинг серташвиш суд мажлисларига хоҳиш-истагининг йўқлигини инобатга олиб, бу борада маҳалланинг хизматидан фойдаланиш.\nЎзбекистон Жамият Миллий тикланиш Сиёсий партиялар


Ҳуд алайҳиссалом қиссаси: Бўрон – Ислом Нури\nЛекин, Од кавми Аллохнинг ушбу неъматларига шукр этмадилар. Оталари хикоя килиб берган, ўзлари хам ерда асоратларини кўрган Нух тўфонини унутиб кўйдилар.\nУлар Нух тўфонининг нима сабабдан бўлганини ёддан чикариб яна худди аввалгилар каби санамларга сигинишга ўтдилар.\nОдамлар ўз кўллари билан тошларни йўниб санам ясаб олардилар-да, сўнг уларга сажда килишга тушардилар. Мана шу тош хайкаллардан хожатларини сўрардилар. Уларга атаб курбонликлар килишарди.\nХатто шу ишлари хам ўзларига маъкул, тўгри кўринарди.\nАкллари бундай бемаъни хурофотларни инкор этмасди.\nХа, улар дунё ишларида аклли бўлсалар-да, охиратга тегишли нарсаларда мутлако нодон-жохил кимсалар эдилар.\nОд кавмининг куч-кудрати ўзларига хам, ўзгаларга хам бало бўлди.\nЧунки, улар Аллохга ва охират кунига иймон келтирмас эдилар.\nКани айтинг-чи, зулм-зўравонликдан бундай кимсаларни нима ушлаб туради?!\nУлар хисоб-китоб кунидан, охират азобидан кўркмасдилар. Хеч кимни ўзларидан юкори кўришмасди. Мана шу кавмни бошкаларга зулм килишдан нима хам кайтариб турарди?!\nБу ерда ўрмон конуни хукм сурарди. Катталар кичикларни эзар, заифлар кучлиларга ем бўлар эди. Агар улар даргазаб бўлсалар, мисли кутурган филдек учраган жонзотни жонсиз килардилар. Ўзаро уришиб экин-тикинга, наслга киргин келтиришарди. Кадамлари етган жойда хур-озод кишиларни хорлар эдилар.\nЗаифлар улардан кўркиб кочиб юрарди.\nБу Аллохдан кўркмаган ва охират кунига ишонмайдиган хар бир кимсанинг одатидир.\n4. Од касрлари\nОд кавмининг бутун иши еб-ичиш ва уйин-кулги эди.\nУлар ким ўзарга баланд-баланд касрлар, хашаматли саройлар куришарди.\nБор-будлари сув, лой ва тошга сарфланарди. Бирон тепалик ёки бўш жойни кўриб колди дегунларича уй куришга тушишарди.\nУлар худди хеч качон ўлмайдигандек, шу кошоналарида мангу коладиган кишилардек тиришиб курардилар.\nКамбагал-бечоралар парча нонга, бир кийимлик бўзга зор бўлиб турган вактда бой-бадавлатлари мутлако заруратсиз саройлар тикларди.\nМискинлар туришга уй топа олмай бошпанасиз юрсалар, пулдорлар куриб ташлаган уйлар-саройлар бўм-бўш ётарди.\nУларни, касру-саройларини бир кўрган киши бу кавмнинг охират кунига иймон келтирмаганини дархол билиб олар эди.\n5. Худ пайгамбар\nАллох таъоло Од кавмига Худ алайхис-саломни элчи килиб юборди. Зотан, Аллох бандаларининг куфрига асло рози бўлмас. У зот ер юзида фасод ёйилишини истамайди!\nОд кавми бутун аклу идрокини факат еб-ичиш, ўйин-кулгу ва уйлар куришга сарфлар эди.\nАклларини диний ишларида мутлако ишлатмаганликлари боис, бу акллар бузилганди.\nТош санамларга сигиниш улар учун аклга тўгри келадиган нарса бўлиб колди.\nДунёвий ишларда пишик-пухта, аммо диний масалаларда гирт нодон бу кавмга Аллох таъоло хак даъватчилари – пайгамбарларни юборди.\nПайгамбар мана шу одамларнинг ўзидан танлаб олинди.\nХуд алайхис-салом Од кавмидаги обрўли хонадонда тугилиб ўсганди.\nАллох таъоло уни кавмига элчи килиб юборди.\n6. Худ алайхис-салом даъвати\nХуд алайхис-салом дедилар: «Эй кавмим, Аллохга ибодат килингиз! Сизлар учун Ундан ўзга бирон илох йўкдир».\n«Эй кавмим, (Сизлар) нега энди сизларни яратган зотга ибодат килмасдан тошларга ибодат килмокдасиз»?!\nЭй инсонлар! Кеча кўлларингиз билан йўнган тошларга нега бугун саждалар киласиз?!\nАхир сизларни Аллох яратди!\nСизларга ризк берди. Мол-холларингизга, зурриётингизга хамда экин-тикинингизга баракотлар ёгдирди. Нух кавмидан сўнг сизларни ўринбосар килиб келтирди.\nЖисмларингизга зиёда кувватлар ато этди!\nАллохнинг бу неъматлари учун факат унгагина ибодат килмогингиз лозим!\nХатто итларингиз хам ташлаган суякларингизни еб, уйингиз атрофидан узоклашмайди-ку! Эгасига содик колиб доим унинг ортидан соядек эргашади!\nУмрингизда итнинг ўз эгасини ташлаб бегонанинг оёкларига суйкалганини кўрганмисиз?!\nБирон бир хайвоннинг тошга сигинганини ёки бут-санамларга сажда килганини биласизми?!\nНахот инсон хайвончалик хам бўлмаса?! Нахот у хайвондан хам хор турса?!\n7. Од кавмининг жавоби\nЛекин Од кавми хануз еб-ичиш ва ўйин-кулгу билан машгул эди.\nФакат дунё лаззатларини ўйлайдиган бу кавм Худ алайхис-салом сўзларини эшитиб, сикилиб кетди. Калблари торайиб колган кимсалар бир-бирларига дедилар:\n– Худ ўзи нималар деяпти? Нияти нима экан?! Биз унинг сўзларини тушунмадик!\n– У бир нодон ёки мажнун одам-да!\nБошка сафар эса Худ алайхис-салом даъватларини эшитган кавм оксоколлари Аллох элчисига шундай жавоб бердилар:\n«Биз сенинг нодон эканингни кўриб турибмиз ва албатта биз сени ёлгончилардан, деб гумон килмокдамиз».\n«У айтди: «Эй кавмим, мен нодон эмасман, балки мен барча оламлар Парвардигори тарафидан юборилган пайгамбарман. Мен сизларга Парвардигоримнинг вазифаларини (буюрганларини) етказурман ва мен сизлар учун ишончли насихат килгувчиман».\n8. Худ хикмат билан даъват килади\nХуд алайхис-салом ўта мулойимлик ва хикмат билан кавмдошларини даъват килишда тўхтамасдан давом этарди:\n– Эй кавмим! Мен сизларнинг ўз биродарларингиз, кечаги дўстларингиз Худман-ку?! Нахотки мени танимаётган бўлсангиз?!\n– Нега мендан чўчийсизлар, ўзларингизни олиб кочасизлар?! Менга сизларнинг хеч нарсангиз керак эмас!\n– «Эй кавмим, мен сизлардан бу (даъватим) учун ажр-мукофот сўрамайман. Менинг ажру мукофотим факат мени яратган зот зиммасидадир».\n– Эй кавмим! Аллохга иймон келтиришдан нега бунча кўркасизлар?!\nАллохга касамки, мўмин бўлишингиз билан мол-мулкингиз – хеч нарсангиз камайиб колмайди?!\nАксинча, Аллох таъоло ризкларингизни бундан хам зиёда килади. Яна-да куч-кувватлирок бўласизлар.\n– Эй кавмдошларим, нега менинг пайгамбар килиб юборилганимдан ажабланмокдасиз?! Ахир Аллох сизларнинг хар бирингизга алохида-алохида гапирмайди-ку!\nУ зот барча кавмга ўз расулларини юборади. Кавмнинг ичидан танлаб олинган бу пайгамбарлар инсонларни хак йўлга даъват этадилар.\nАллох таъоло мени сизларга элчи килиб юборди.\n«Ёки сизларни огохлантириш учун ўзларингиздан (бўлган) бир кишига Парвардигорингиз (томони)дан зикр-эслатма келганига ажабланаяпсизми»?\n9. Худнинг иймони\nКавмдошлари Худнинг хак сўзларига нима деб жавоб беришни билмасдан лол колдилар.\nНихоят ўзларича бир гап тўкиб чикишди:\n– Сенга олихаларимиз газаб килган. Шунинг учун аклинг айниб колган – касалланган! Олихаларимиз сени жазоламокда!\nХуд алайхис-салом деди:\n– Бу санамлар бировга зарар хам, фойда хам етказа олмайдиган оддий тошлар-ку!\nУлар гапирмайди хам, эшитмайди хам, кўрмайди хам!\nБут-санамлар бировга на яхшилик ва на ёмонлик килишга кодир эмас. Улар мутлоко ожиздирлар!\nСанамларингиз менга хеч кандай зиён-захмат етказа олмайди!\nМен уларга заррача ишонмайман хам, улардан кўркмайман хам!\n«Мен сизларнинг Аллохни кўйиб, (Унга сохта-ёлгон худоларни) шерик килишингиздан безорман. Ана энди барчангиз бир бўлиб хеч кечиктирмай менга карши билган хийлангизни килаверинглар. Мен факат менинг хам, сизларнинг хам парвардигорингиз бўлган Аллохга суяндим».\nБарча нарса Унинг хукми остида туради. Аллохнинг изнисиз дарахтдан битта барг хам узилиб тушмайди.\n10. Од кавмининг куфроний кайсарлиги\nОд кавми шунча даъвату насихатдан кейин хам ўз куфридан кайтмади.\nХуд алайхис-салом сўзлари уларнинг юракларига факат гашлик, сикилиш соларди, холос.\n– Эй Худ! Сенинг бирон-бир далил-исботинг борми ўзи?!!\n– Биз сенинг курук сўзларингга ишониб шунча йилдан бери сигиниб келаётган санамларимизни тарк этмасмиз!\n– Нима, энди битта одамнинг гапига кириб ота-боболаримиз ибодат килиб ўтган олихаларни ташлайликми?! Асло бундай килмасмиз!\n– Эй Худ! Сен бизнинг олихаларимизга ишонмайсан, улардан кўркмайсан-а?!\n– Биз хам сенинг илохингга ишонмаймиз, Унинг азобидан кўркмаймиз!\n– Сен аламли азоб хакида жуда кўп гапирар эдинг, кани ўша азобинг, качон келади, эй Худ?!\n«(Киёмат качон койим бўлиши хакидаги) билим ёлгиз Аллохнинг хузуридадир. Мен факат бир очик огохлантиргувчидирман, холос».\nОд кавми деди:\n– Биз ўша азобни жуда хам согиниб кетдик! Уни кўришга роса муштокмиз!\nХуд алайхис-салом уларнинг нодонликларидан афсусланди. Нахот Аллох азобидан кўркмасалар-а?!\nОд кавми хар куни осмонга тикилиб ёмгир ёгишини кутарди.\nЛекин кўкда бир парча хам булут кўринмас эди.\nОдамларга ёмгир жуда-жуда зарур бўлганидан хамма ёмгир ёгишини каттик кутарди.\nШундай кунларнинг бирида Од кавми ўзлари томон сузаётган тўп-тўп булутларни кўриб колдилар. Улар бехад кувонганларидан «Ана ёмгирли булут, ана ёмгирли булут» дея кичкириб юборишди.\nОдамлар кувончдан ўйин тушиб хануз «Ёмгир, ёмгир!» дея сакрашарди.\nЛекин, Худ алайхис-салом кўкда кўринган булут рахмат эмас, азоб олиб келаётганини англадилар.\nХакикатан хам, одамларга рахмат бўлиб туюлган булут аслида елкасида аламли азобни кўтариб келаётган каттик шамол эди.\nБирдан довул турди. Кўз кўриб, кулок эшитмаган шиддат билан бўрон бошланди.\nБўрон дарахтларни юлкиб сугириб олар, уйларни вайрон килар, чорва-подани бир килиб турли томонга учириб кетарди.\nШамол сахро кумлари билан хавони тўлдирди. Дунё коп-коронги зулматга айланди. Хеч ким атрофда нима бўлаётганини кўра олмасди.\nОдамлар кўркиб кетганларидан уйларига беркиниб эшикларни махкам тамбаладилар. Болалар оналари пинжига тикилишди.\nЧор-атроф гўдаклар йигиси, аёллар уввоси билан тўлди.\nКишилар ўзларича дуо-илтижо килиб мадад сўрарди.\n«Бугун Аллохнинг амридан (бирон) саклагувчи йўкдир».\nБўрон етти кеча-ю, саккиз кун тинмади. …\nБутун кавм халок бўлди.\nОдамлар худди арралаб ташланган хурмо дарахтлари каби ётишарди… Атроф жуда-жуда гариб кўринарди. …\nОдамларнинг жасади устида ўлаксахўр кушлар ўтирарди…\nХароб бўлган хашаматли уйлар бойўглилар маконига айланганди…\nХуд алайхис-салом ва унга эргашган мўминлар иймонлари боис нажот топдилар. Ўз куфрларида кайсарлик билан каттик турган Од кавмидан ер юзида хеч ким колмади. …\n«Огох бўлингизким, Албатта Од кабиласи Парвардигорига кофир бўлган эди. Огох бўлингизким, Худнинг кавми Од халокатга учради!».


Импорт ускунани олиб келиб, контрактда ўрнатиш, монтаж қилиш ва ходимларни ўқитиш қийматини алоҳида сатрда кўрсатдик. Ускунани ўрнатиш учун Италиядан мутахассислар келади. Ўрнатиш қийматидан ташқари, норезидент мутахассисларнинг яшаш ва овқатланиш харажатларини ҳам зиммамизга оламиз.\n1. Ускунани ўрнатиш ва монтаж қилиш, норезидент мутахассисларнинг овқатланиш ва яшаш қиймати қандай акс эттирилади?\n2. Ушбу операциялар қандай солиқ оқибатларига олиб келиши мумкин?\n3. Улар ҳисобда қандай проводкалар билан акс эттирилади?\n– Мутахассислар – ЎзР норезидентлари ускунани ўрнатганлиги ва монтаж қилганлиги учун норезидентга даромад солиғи ва ҚҚС солинади. Мазкур мутахассисларнинг овқатланиш ва яшаш харажатлари – корхонанинг харажатлари ва норезидентларнинг ЖШДС солинадиган даромади.\nАввало контрактни диққат билан ўқиб чиқинг. Эҳтимол, унда ўрнатиш, монтаж қилиш ва ўқитиш ҳақи суммаси мутахассисларнинг яшаш ва овқатланиш харажатларини ўз ичига олиши қайд этилгандир. Балки, бу жиҳат контрактда умуман тилга олинмагандир.\nМавжуд ахборотдан келиб чиқиб саволларингизга жавоб берамиз.\nАсосий воситалар корхона балансига бошланғич қиймати бўйича қабул қилинади. У сотиб олиш қиймати (етказиб берувчига тўланган сумма) ва асосий воситаларни харид қилиш билан боғлиқ барча харажатларни, шу жумладан уларни ўрнатиш, монтаж қилиш, созлаш ва ишга туширишга оид харажатларни ўз ичига олади (АВ томонидан 20.01.2004 йилда 1299-сон билан рўйхатдан ўтказилган 5-сон БҲМСнинг 11-банди).\nКонтрактда мутахассисларнинг овқатланиш ва яшаш харажатларини ускуна харидори тўлаши алоҳида қайд этилмаган бўлса, ушбу харажатлар асосий воситанинг бошланғич қийматига киритилмайди. Улар бошқа операцион харажатлар сифатида акс эттирилиши лозим.\nИмпорт қилинадиган ускуна бўйича бюджетга тўланадиган барча тўловлар божхонада расмийлаштириш чоғида тўланади.\nЎзР норезидентининг ускунани ўрнатиш ва монтаж қилишдан ЎзР ҳудудида олган даромадларига:\n● 20%лик ставкада (Солиқ кодексининг 160-моддаси 4-банди) тўлов манбаида фойда солиғи солинади (Солиқ кодексининг 155-моддаси 3-қисми 12-банди);\n● улар ушбу ишларни олувчида ҚҚС бўйича солиқ солинадиган оборот ҳисобланади (Солиқ кодексининг 202-моддаси 3-қисми 2-банди, 207-моддаси).\nБундан ташқари, сизда тўлов манбаи сифатида норезидентларнинг моддий наф тарзидаги даромадлари – овқатланиш ва яшаш қиймати бўйича ЖШДС тўлаш мажбурияти юзага келади (Солиқ кодексининг 177-моддаси 1-банди).\nЖисмоний шахс – Ўзбекистон Республикаси норезидентининг Ўзбекистондаги манбадан олган даромадларига 20%лик ставкада ЖШДС солинади (Солиқ кодексининг 182-моддаси).\nМИСОЛ. Корхона норезидент жисмоний шахснинг овқатланиш ҳақи – 3 000 000 сўм, меҳмонхонада яшаш ҳақи – 5 000 000 сўмни тўлади. Мутахассиснинг жами даромади – 8 000 000 сўм. Бу 20%лик ставкадаги ЖШДС чегириб қолинган даромад суммаси. Яъни унинг даромадининг 80%и. Солиқ солингунга қадар умумий даромад 10 000 000 сўмни ташкил этади. Бюджетга 2 000 000 сўм ЖШДС тўланади.\nИмпорт ускуна кирим қилинди (БЮД санаси ва курси бўйича)\n0720-«Ўрнатиладиган асбоб-ускуналар – хорижий»\nБожхонада расмийлаштириш харажатлари бошланғич қийматга киритилди\nУскуна монтаж қилиш учун берилди\nЎрнатиш, монтаж қилиш ва ўқитиш ишлари қабул қилинди (тугалланди), бажарилган ишлар далолатномаси имзоланди\nУскуна фойдаланишга топширилди\nЧет эллик мутахассисларнинг овқатланиш ва яшаш харажатлари корхона харажатларига ҳисобдан чиқарилди